
SZÓSZEDET

alapvetés – Népszerű stratégiai táblajáték a Hierarchiában, fehér és vörös, háromszög alakú kövekkel játsszák.

alupi – Solivagus szigetén honos, óriás termetű, intelligens farkasféle.

anguisok – Lázadók csoportja a Hierarchiában.

Arventis – A születés, jóslatok és szerencse istene.

átengedés – A Hierarchiában az az aktus, melynek során az ember akarata felét átadja a rangsorban közvetlenül felette állónak.

Aurora Columnae – A Kataklizma előtti időkből maradt szerkezetek, amelyek segítségével az emberek átengedhetik az akaratukat.

bibliotheca – Könyvtár

biremis – Két evezősoros hadihajó.

Borotva – Az obszidiánkard neve, melyet egy cateni tiszt kovácsolt.

censor – Az a kormányzati szenátor, aki eldönti, hogy kit lehet kinevezni szenátornak.

Curia Doctrina – Az Akadémia főcsarnoka.

ddram cyfraith – A „halálhoz való jog”; kümri jogi és filozófiai törvény, ami tisztelettel adózik az áldozati célú halál előtt.

Ferias – A kulcsok, ajtók, háziállatok és kikötők istene.

horgonypont – A transzvektek infrastruktúrájához tartozó kőoszlopok.

Iudicium – A hármas osztályban tanuló diákok záróvizsgája az Akadémián, melynek során eldől, hogy milyen sorrendben végeznek.

Jovan – Az ég és égzengés istene, az istenek királya.

Kapu – Ezen a néven hivatkoznak a szerkezetre, ami lemásolta Vist Obiteumba és Luceumba.

Mira – A háború és a harcosok istene, a mezőgazdaság őrizője.

naumachia – Mesterséges tavon, hajókon játszott gladiátorharc. A résztvevőket naumachosoknak nevezik.

Ocaria – A folyók istennője.

Pletuna – Az ősz és az aratás istennője.

praeceptor – Tanári státusz az Akadémián.

Praetorium – A tanárok irodáinak épülete az Akadémián.

Quadrum – Központi fekvésű, tágas főtér az Akadémián.

Sere – A tavasz, a virágok és a termékenység istennője.

silencium – A Hierarchiában működő, törvényileg szabályozott, kényszerítő egyezség, amely előírja, hogy egy bizonyos dologról senki sem beszélhet.

születési jog – Az „élet megbecsülését” előíró cateni törvénykönyv.

transzvekt – Hatalmas, akarat hajtotta közlekedési és szállítóeszköz.

vitaerium – Olyan szerkezet, amellyel romlandó testbe vagy anyagba akaratot lehet táplálni.

Vorcian – A vulkánok, sivatagok, kohók és a nehéz fizikai munka istene.

[image: img6.jpg]

caer (ker) – Erődítmény.

Dia Domhain (dia dojön) – A mélység helyeinek istene.

Dia Fómhar (dia fóör) – Az aratás istene.

Dia Oíche (dia íhe) – Az éjszaka istene.

Dia Saol (dia szíl) – Az élet istene.

draoi (drí) – A druidák által használt rang.

loch (lokh) – Tó.

nasceann (násken) – Az akarat használatára képes harcos megnevezése.

Pagony – A druidák főtanácsa.

Egybeesés – A rejtélyes, ősi ellenség, aki sok ezer évvel ezelőtt háborút vívott az emberiség ellen.

felügyelők – Fekete ruhás iunctusok, akik Duat-szerte érvényt szereznek Ka parancsainak.

gyűjtő – Egy Ka irányítása alatt álló iunctus. Képes repülni. Kettős köve és obszidiánpengéje lehetővé teszi, hogy feltámasszon embereket, majd kivallassa őket.

hepri – Amulett, rajta egy szkarabeusszal, amely nagy hatalmú vitaeriumként működik.

iunctus – Olyasvalaki, akit feltámasztottak.

Ka-sébti – „Ka kiválasztottjai”, olyan férfiak és nők, akik erejük teljében lemondtak az életükről, hogy iunctus szolgák legyenek, és cserébe fényűzésben létezzenek.

meszektet – Orgyilkos, akit azért fizetnek, hogy „természetes” módon végezzen a célpontjaival, mert így a gazdagok megvásárolhatják őket, amikor iunctusokká válnak.

nomarkhész – Iunctusok csoportja, amely Duat irányításának központi vezérlőelméjeként működik.

nyugati – Duatban használatos szleng a iunctusokra.

parancspenge – A gyűjtők karjára erősített obszidiánpengék neve. Ez lehetővé teszi, hogy parancsoljanak a iunctusoknak, akiket szíven szúrnak vele.

terelő – Ősi eszköz, amely rendkívüli sebességgel tud egyik helyről a másikra vinni embereket.

FÁSULTAN FEKSZEM az Akadémia ispotályának kemény ágyán, és a mennyezetet bámulom. Üres és teljes a csend. Nem pusztán a hosszúkás helyiségben a két oldalamon elnyúló ágyak csendje ez, hanem felettem a teljes Curia Doctrináé. A teljes iskoláé.

Lüktet a karom csonkja. A mellkasomat gyötrő fájdalom másmilyen, sokkal mélyebbre hatoló veszteség. Eidhin valahol odafent van. Épp alszik. Egy hét telt el a Iudicium óta, és amíg én itt vagyok, ő sem hajlandó elmenni. Jó barát. Igaz barát.

Ám egyedül fekszem idelent, a homály és súlyos némaság burkában.

Nem egészen tudom, mennyi idő telik el, mielőtt hangot hallanék az ajtó felől, egyenetlen, halk lépteket, amelyek egyre hangosabbak, mígnem Ulnius fehér köpenyes alakja kizökkent a révedezésből. Az Akadémia ráncos orvosa abbahagyja a sántikálást, és kendőzetlen aggodalommal néz le rám.

– Reméltem, hogy aludni fogsz – jegyzi meg halkan.

– Még nem.

Fürkészőn figyel, és úgy vakargatja kampós orrát, mintha megpróbálna eldönteni valamit. Valószínűleg azt, hogy mivel kényszerítsen ismét eszméletlenségbe. Noha folyamatosan meglepetést okoz neki, hogy az átélt trauma ellenére milyen jó állapotban vagyok – én nem osztom ezt a véleményt –, váltig állítja, hogy még jó ideig minden perc pihenésre szükségem lesz.

– Az imént kaptunk hírt Catenből – jelenti ki hirtelen. – Holnap tartják Callidus temetését.

Beletelik egy hosszú pillanatba, mire a szavai áthatolnak a közönyömön, és rábírnak, hogy teljes figyelmemet neki szenteljem.

– Akkor elmegyek. – Megpróbálok felülni. Elfelejtem, hogy csak egy karom van. Ügyetlenül, ingerült mordulással roskadok vissza az ágyra.

Ulnius csupán a fejét ingatja.

– Nem tarthat itt. – Ezúttal sikerül ülő helyzetbe kapaszkodnom, és mogorván meredek a férfira.

Az orvos továbbra sem szól semmit, helyette kényelmesebb tartásba segít, aztán letekeri a vállamról a pólyát. Akaratlanul is elfordítom a fejem. Még mindig nehezemre esik ránézni. Karom hűlt helyének láttán elfog a szédülés és az émelygés.

– A barátom volt – teszem hozzá a fogamat csikorgatva, habár az orvos óvatos, és hiába ér hozzá, a seb nem fáj jobban. – Ott kell lennem.

– Búcsút kell venned tőle – mondja halkan, bólogatva a septimus, gyakorlott ujjaival óvatosan megböködve a csonkot –, de az itt is menne.

Elfintorodom, és végre visszanézek rá, míg ő, látszólag elégedetten, elkezd új kötést helyezni a sérülésemre.

– Ezt hogy érti?

– Úgy, hogy beszélj hozzá. – Ulnius szakértő módon végez a munkájával, aztán leül a szomszédos ágyra, és komoly tekintettel előrehajol. – Elvesztettél valakit, Vis. Nagyon gyorsan és váratlanul, és ez nem igazságos. Nemcsak azért, mert ő meghalt, hanem mert maradtak kimondatlan dolgaitok.

– Erről magának fogalma sem lehet!

– Már hogyne lehetne? – korhol szelíden ingerült válaszomra. – Egyikünk sem mondja ki azokat a dolgokat, amiket akkor mondanánk, ha tudnánk, hogy elérkezett rá az utolsó lehetőség.

Mogorván nézek, de nem az orvosra, hanem el mellette, a túlsó falon halványan csillogó Hierarchia-szimbólumra. Túl hosszú időn át üldöztek az ábrándok, hogy újra láthatom a családomat, így felismerem a férfi szavaiban rejlő igazságot. Ő is elvesztett valakit. Szerintem nem mostanában. A kijelentése azonban az egyszerű, mástól idézett bölcsességnél mélyebbről fakad, nem csupán együttérző fájdalomból.

Ennek ellenére dohogok még kissé, ösztönösen, önvédelemből.

– És akkor abbamarad a fájdalom?

– Nem. – Ezt egy olyan ember bánatával jelenti ki, aki túlságosan is jól tudja, miről beszél. – De talán segítene, hogy megfelelően átérezd. – Hozzám hajol, és szelíden megfogja az ép vállamat. – Ha nem hiszed, hogy segít, akkor ne tedd. Egy próbát viszont megér.

– És ha utána még mindig el akarok menni a temetésre? – Állom a tekintetét. Eltökélten.

Felsóhajt, és feláll.

– Kora reggel visszatérek. Eidhinnek már egyébként is elintéztem a transzvektet Agerusba. Elég, ha akkor döntesz.

Apró, megértő mosollyal néz rám, majd távozik.

Kimerülten lefekszem, és hosszú ideig úgy maradok. Álmatlanul. Ismét a mennyezetet vizsgálgatom, szememmel követem a lehetetlenül sima, akarattal faragott felszín aprócska vonalait. Ulnius el fog engedni holnap, ha ragaszkodom hozzá. Másképp nem szólt volna a temetésről.

Azt hiszem, ő egy jó ember.

Lassan, fájdalmasan, ismét ülő helyzetbe küszködöm magam. Elfordulok, hogy a lábam lelógjon, és a szomszédos ágy felé nézzek. Az ispotály falai színtiszta kőből készültek. Kizárt, hogy idebent bárki meghallana, még ha lenne is okuk kihallgatni egy magányos, ágyhoz kötött pácienst.

Lehunyom a szemem.

– Üdv, Callidus. – Reszketve levegőt veszek; már pusztán a nevére végigsöpör rajtam a gyász. Látom a karjaimban szétszaggatott testét. Látom, ahogy nehezen lélegzik. Látom, hogy már nem mozdul a mellkasa. Kényszeredetten kitépem elmémből a képet. Vadul megdörzsölöm a szemem, és elképzelem őt úgy, ahogy ismertem. Amilyennek lennie kellett volna. Sötét bőrű, és karcsú, göndör hajú, visszafojthatatlan vigyorától pedig mindig úgy tűnt, mintha a világon mindent szórakoztatónak talált volna. Reszketegen, erőltetetten rámosolygok.

Hosszú másodpercekig így maradok, és nem szólok semmit. Fáj a szívem.

– Azt hiszem, először azt kell elmondanom neked, hogy nem is Visnek hívnak. – Bánatosan felkuncogok. – Az istenekre! Meglepetés! Diago a valódi nevem. Diago, Cristoval fia, Suus hercege. Tudom, hogy sokat töprengtél a taníttatásomon, még ha túl jó barátom is voltál, hogy kifaggass róla. Hát, tessék. Négy évvel ezelőtt a Köztársaság megszállta a hazámat. Elfoglalta azt, majd megölte a családomat. Alig tudtam elmenekülni. Azóta bujkálok.

Nyelek egy nagyot. Mostani gyászomhoz képest ez már régi fájdalom, de akkor sem egyszerű.

– A Suus utáni évek… nehezen teltek – folytatom apró mosollyal, hogy azt üzenjem neki, finomítok a dolgon. – Többségében igazat mondtam azokról az időkről. Tényleg egy letensi árvaházban kötöttem ki. Habár az ottani felügyelőnő a helyi börtönbe küldött dolgozni, mert nem voltam hajlandó átengedni neki az akaratomat. Nem voltam hajlandó felvenni az Aurora Columnae rítusát, mint a többi árva. Egyszerűen nem. Azok után, amit a Hierarchia művelt, úgy éreztem… úgy éreztem, azzal Catennek adtam volna saját magam utolsó darabját is. Ezért a felügyelőnő tudta nélkül elintéztem, hogy néha kihagyhassak pár estét a börtönben, és helyette a letensi Színházban rendezett viadalokon kerestem némi pénzt. A lehető legtöbbet össze akartam spórolni, aztán meglépni. Keresni akartam egy olyan helyet, ahol elrejtőzhetek, és nem kell átengednem senkinek sem. – Megdörgölöm az arcomat. – Ostobaság, tudom. Sosem működött volna. De mást nem tehettem.

Megpróbálom elképzelni Callidus reakcióját. Nem sikerül.

– A börtönben találkoztam végül Ulciscorral. Azért ment oda, hogy bizonyítékot keressen arra, a principalis megölte az öccsét. Később megtudtam, hogy engem is ezért fogadott be. Akkoriban azonban csak be akart jutni egy rabhoz, aki az egyik szipolyozón feküdt. – Fintorogva emlékszem vissza Nateóra. – Vetúzul beszéltek, és nem ügyeltem rá eléggé, hogy elrejtsem, én is értem a nyelvet. Ulciscornak szüksége volt valakire, akit rákényszeríthetett, hogy eljöjjön ide, és nyomozzon Veridius után. Nekem pedig arra volt szükségem, hogy miután betöltöm a tizennyolcat, ne kelljen átengednem az akaratomat senkinek sem. Akkoriban szerencsés véletlennek tűnt az egész.

Megmozgatom a nyakam. Az izmaimat nyújtom, amelyek a hosszas ágynyugalom során megmerevedtek és elgyengültek. Még mindig kimerült vagyok, ennek ellenére jó érzésnek találom az ülést.

– Persze nem bántam a Letensből való szabadulásomat – ismerem be végül Callidus szellemének –, de talán emlékszel rá, hogy a transzvektet, amin távoztunk, megtámadták idefelé jövet az anguisok. Ami már önmagában sem túl… szerencsés, azt viszont nem említettem azzal a nappal kapcsolatban, hogy beszéltem is velük. Az anguisok nemcsak hogy pontosan tudták, ki vagyok, de Ulciscorral való megismerkedésemről is ők gondoskodtak.

A fejemet ingatom az emlékre.

– Ó, és Ulciscor istenek verte felesége, Relucia intézte ezt így. Akkoriban még nem tudtam a kapcsolatról. Közöltem vele, hogy nem fogok segíteni az anguisoknak, erre ő egy hónapot adott, hogy meggondoljam magam. Meghagyta, hogy találkozzam vele a naumachián, különben elterjeszti Catenben, ki vagyok. Végül aztán elengedett, de eléggé megsérültem. Alig tudtam ismét mozgásra bírni a transzvektet, és ugyanebben az istenek verte ágyban ébredtem. Találkoztam Veridiussal, meg… – Meg Emissával. Meg Indollal és Bellivel. Elhúzom a számat. – Közvetlenül azelőtt, hogy elindultunk volna, Ulciscor elárulta, mit kell tennem itt, az Akadémián. Milyen helyekre kell benéznem, ahol talán nyomokat találhatok majd az öccse halálával kapcsolatban. Nagyjából másfél kilométernyire innen akadt pár rom, illetve a sziget másik oldalán is néhány.

Lassan levegőt veszek. A feladatom utólag jóval nehezebbnek bizonyult, mint amilyennek tűnt. Már-már lehetetlennek. Eltűnődöm, vajon a nevelőapám tényleg hitte-e, hogy képes leszek rá.

– Ezek után Ulciscor elvitt a Telimus-villába. Heteken át edzettem Lanistia vezetésével. Meséltem róla korábban, és hidd el, nem túloztam azzal kapcsolatban, milyen kemény az a nő. A birtok alatt megépítették a labirintus titkos másolatát is, hogy gyakorolhassak. – Felhorkantok, amikor belegondolok, milyen abszurd módon hatalmas feladatra vállalkoztak. – Lanistia és az intéző, Kadmos mellett éjt nappallá téve dolgoztam. Aztán egyik reggel felbukkant Aequa apja, aki megpróbálta kideríteni, mire készül velem Ulciscor, én pedig kihasználtam a lehetőséget, hogy meghívjanak a Jovan-ünnepre. A naumachiára. Ami…

Elhallgatok. A naumachia. Azok után, amit átéltem az elmúlt pár hétben, elmém még mindig visszaretten az emlékétől.

De ha Callidus itt lenne, ezeket a dolgokat el akarnám mondani neki. El kellene mondanom neki.

– Amint a cateni arénába értünk, elszakadtam Aequától. Találkoztam Reluciával és Meliorral, mielőtt elkezdődött volna az egész. Melior valódi neve Estevan volt: tanácsadóként szolgálta apámat Suuson, ezért választott ki engem, hogy segítsek nekik. Relucia adott nekem valamit, ami szerintem valamiképp megvédett engem. Egy íróvesszőt. De esküszöm, hogy nem is sejtettem, mire készülnek.

A hangom erre váratlanul könyörgővé válik. Vajon Callidus másképp tekintett volna rám, miután ezt végighallgatta? Catenicus, aki titokban találkozik az anguisokkal, közvetlenül a támadás előtt, amiről a nevét kapta. Végig az anguisok tervének részét képezte, akármennyire nem is tudott róla, és nem is akarta. Egy gondosan megkomponált, tökéletesen hamis hős.

Gyűlölné. Iszonyodna tőle. Egyértelműen másképp tekintene rám.

De ez nem akadályozta volna meg, hogy a barátom maradjon.

Vek.

Amikor erre rájövök, amikor megérzem ennek a bizonyosságát, ismét belém hasít a gyász.

– Estevan sejtette, hogy megpróbálom majd megállítani – folytatom egy idő után, lesöpörve utolsó kósza könnyeimet. – Vagy legalábbis számolt vele. Felkészült a halálra. Nem is igazán én öltem meg. Én csak meg akartam állítani, ő pedig…

Estevan keze, ahogy az enyémet markolja, míg a torkához tartom az íróvesszőt. Az a dobbanás, ahogy megremeg és megcsavarodik a levegő, azok a különös, de rövid látomások, amelyek Catenhez hasonló, mégsem cateni helyeket mutatnak. Sikolyok és tűz és por, és körülöttünk a vér mindent beborító szaga, ahogy Estevan a kővesszőt mélyen a saját agyába döfi.

– Végül aztán nekem tulajdonították a sikert. Enyém lett a dicsőség – mondom keserűen. – Még most sem sejtem, Estevan miképp volt képes erre. Miféle hatalom segítségével ölte meg azokat az embereket. De felépültem. A Telimus-villában ébredtem, és hamarosan folytattam a kiképzést.

Halványan elmosolyodom. Megkönnyebbülök, hogy egy időre ismét elengedhetem ezeket az emlékeket.

– Aztán pár héttel később megismertelek téged.

SZÁRAZ A TORKOM, a hangom pedig rekedten suttogós. Az ébredésem óta nem beszéltem még ennyit – reggel sem, amikor tájékoztatnom kellett Veridiust és a szenátorokat a további terveimről. Most már mind távoztak. A szenátorok visszatértek Catenbe a kívánságommal, hogy a Kormányzatba helyezzenek, és Callidus apjának dolgozhassak. Veridius pedig elment… valahová. Még ha el is árulta volna, akkor sem hinném el neki.

Óvatosan kortyolok egyet az ágyam melletti pohár vízből, bár még mindig nincs étvágyam a kenyérhez, ami mellette szikkad. Ulniusnak igaza volt. Segít, hogy kimondom mindezt. Elűzöm a kimerültség és gyász ködének egy kis részét. Ettől azonban még ugyanolyan eltökélten szeretnék részt venni holnap Callidus temetésén. Miért változna ez meg?

Veszek egy mély levegőt. Majd még egyet. Lehiggadok. Felkészülök.

Felállok.

Megkavarodik előttem a világ, és majdnem felborulok, amit csak az akadályoz meg, hogy fél kezemmel megtámaszkodom az éjjeliszekrényen. Vek. Tudtam, hogy ez másmilyen lesz, de… vek. Attól, hogy felálltam, hirtelen jobban érzem a testemet. Kiélesedett bennem az a kellemetlen igazság, hogy ezentúl milyen lesz az életem. Ez valóságos. Védtelennek érzem magam. Rettentően… sebezhetőnek. Majdnem eluralkodnak rajtam az érzelmek, és alig tudom megállni, hogy visszaroskadjak az ágyamra, összekuporodjak, és feladjam az egészet.

– Callidus, emlékszel az első napra, amikor idekerültem? – kérdezem halkan. Reszketve dőlök az asztalnak. – Emlékszel? Veridius egymás mellé rakott minket, tudván, hogy Eidhin megpróbál majd összeverekedni veled az étkezdében. Az istenekre! Már-már sikerült is. Ilyen közel kerültem hozzá, hogy kirúgjon az első napomon – mutatom, és köhintve kuncogok egyet. Sokkal inkább a mostani helyzet, mint az akkori miatt. – Habár aligha bizonyult jobb büntetésnek, hogy minden vacsoraidőben az istállóknál kellett dolgoznom. Szinte tökéletesen elszigetelt vele. Téged leszámítva. És Emissát, amikor…

Elbizonytalanodom. Elhallgatok. Lassan eleresztem az éjjeliszekrényt, és kissé inogva megérintem a hasamon húzódó, nagyrészt begyógyult sebet.

Az másmilyen fajta sérülés.

– Nyilvánvalóan sokat tudsz arról, ami az ittlétem során történt. – Kényszerítem magam a folytatásra, kegyetlenül elfojtom az amiatt érzett fájdalmat és elárultságot, hogy ismét azon kell tűnődnöm, vajon valóságos volt-e az egész. Jól tudva, hogy valószínűleg nem. – Legalábbis addig, amíg a hatos osztályba nem kerültem arra a pár hétre, ahhoz a seggfej Dultatis praeceptorhoz. Addig a napig, amíg Eidhin és én labirintusfutásra nem mentünk, és az az istenek verte oktató azt állította, csaltunk, mert kümriül beszéltünk. Az… az majdnem megtört. Szóval aznap este kiosontam az iskolából, hogy megnézzem magamnak a romokat, amelyekről Ulciscor beszélt nekem. Tudom, kockázatos és ostoba döntés volt, de tennem kellett valamit. Ó, és valójában ott szereztem ezt – teszem hozzá, felmutatva a tenyeremet, rajta a régi, fehér heggel, mintha Callidus elé tartanám. – Miközben átmásztam a falon. Nem az istenek verte késemre estem rá az étkezdében. Ennyire nem vagyok ügyetlen. – Kissé megtántorodom, és egy pillanatra ismét az asztalba támaszkodom. – Legalábbis nem voltam az.

Újfent kihúzom magam. Nagy levegőt veszek, majd teszek egy lépést. Aztán egy újabbat, el az ágy biztonsága mellől. A lábam és a törzsem feszül, igyekszik ellentartani a testem újdonsült kiegyensúlyozatlanságának. Ismét szédelegni kezdek, de csak egy pillanatig. Lépek még egyet. És még egyet.

– Azok a romok… az istenekre! Bárcsak beszélhettem volna róluk neked! Lenyűgöztek volna. – A hangom kimért, a fogaimon keresztül szűröm a szavakat, de ez segít, hogy ne arra összpontosítsak, mekkora kényszert kell tennem magamon. – Eidhinnek bevallottam. Csak mert ő már tudta, hogy meglógtam az Akadémiáról, és így bűnrészessé tehettem – ismerem be szomorúan. – Akárhogy is, egy föld alatti járatot találtam, a falain fénylő írással, aminek a nyelvét még sosem láttam. A végén pedig egy terembe torkollt. Több száz holttest sorakozott a szélein, obszidiánpengével átszúrva, kivájt szemmel. – Eljutok a gyengélkedő túlsó falához, megérintem, és visszafordulok. – Beindítottam ott… valamit. Megjelent egy térkép. Mintha Solivagus három, teljesen eltérő változatát láttam volna. Szívesen megnéztem volna jobban is, de aztán a holttestek egyszerre csak elkezdtek beszélni. Obiteum elveszett. Luceum ismeretlen. Ne nyissátok meg a kaput. – Megborzongok. – Fogalmam sincs, ez mi mindent jelenthetett. Ám szégyen nélkül ismerem be, hogy nem is akartam kideríteni.

Visszaérek az éjjeliszekrény mellé. Máris magabiztosabb vagyok most, ahogy nekidőlve tartok némi pihenőt. A tagjaim a legrövidebb séta után is sajognak majd, hiszen az izmaimnak alkalmazkodniuk kell az egyensúlyomhoz, de tudok járni.

És ha erre képes vagyok, akkor a kicsivel több fájdalom nem nagy ár ezért.

A kezem úgy ökölbe szorul, hogy egy pillanatra a körmöm belemar a tenyerembe. Az a legutolsó dolog, amit Callidusért tehetek, ha holnap elmegyek a temetésére. Már semmi mással nem tisztelhetem meg a barátomat.

– Nem sokkal ezek után tartották az Ősök Ünnepét. Az aztán… – Felhorkanok, míg járkálni kezdek az ágyak között, és a természetes járásmódomat keresem. – Az istenekre! Tudtam, hogy felzaklatott, amikor apád nem engedett Agerusba, de… az istenekre! Nem volt ám mókás. Ott tudtam meg, hogy az anguis ügynök, akiről korábban meséltem, valójában a nevelőanyám, Relucia. Elmondta nekem a tervüket. Azt, hogy Catenicussá akartak tenni engem, és amikor a Köztársaság végre eléri a töréspontot, olyan helyzetben legyek, hogy a segítségemmel össze is roppanjon. – Felsóhajtok. – Azt mondta, semmi más dolgom nincs, csak egyre feljebb haladni az Akadémia osztályaiban. Ulciscor is ezt akarta. Ezért én… én beszámoltam neki Dultatisról. Nem tudom, miért tettem. Talán csak meg akartam magyarázni, miért nem haladok.

Egy pillanatra émelyegve megtorpanok. Nemcsak azért, mert megtörtént, hanem mert valamiképp erről majdnem meg is feledkeztem.

– Relucia ölette meg Feriunt, hogy feljebb kerülhessek. Nem lett öngyilkos – teszem hozzá csendesen. Érdekes, hogy ezt nehezebben vallottam be Callidus árnyéka előtt, mint a valódi nevemet. Nem is ismertem Feriunt. Nem vagyok benne biztos, hogy fel tudnám idézni az arcát. De miattam ölték meg.

Ismét visszatérek az ágyamba, esetlenül leülök, és iszom még pár korty vizet.

– Emlékszel arra, hogy Agerusban maradtam az Akadémia felé induló utolsó transzvektig? – kérdezem idővel, és a kérdésem visszhangozva jut újra a fülembe. – Valójában ez sem igaz. Egy jóval korábbival indultam el. Felosontam a végébe, és kívülről kapaszkodtam rá, amíg átjutottunk a hullámtörőn. Leugrottam, aztán kiúsztam a partra, hogy megnézhessem a többi romot, amit Ulciscor utasítására kellett ellenőriznem. – Apró, szomorú mosoly kúszik az arcomra, amikor elképzelem barátom hitetlenkedését eszelős tervem hallatán. – Nem az észszerű ötleteim közé tartozott. De sikerült.

Felállok, és ismét járkálni kezdek, míg beszámolok Callidusnak annak a rémálomba illő napnak a többi részéről. A rejtélyes bejáratról, amely kinyílt, amikor kimondtam a „Scintres Exunus” szavakat. Az útról a hatalmas terembe, majd Artemiusról, a szem nélküli férfiról, aki csak nagyon pontosan megfogalmazott kérdésekre reagált. És aki aztán megmutatta nekem a labirintust. A valódi labirintust.

Továbbá azt is, mi fog történni, ha nem sikerül átjutnom a túloldalára.

Borzongva írom le a maradókat, a labirintus járatain kószáló fekete, csikorgó, halálos obszidiánfelhőket, amelyek kizsigerelték Artemiust, amikor szemléltette nekem a labirintusfutást.

Aztán következik a hullámtörőhöz vezető, hosszú visszaút. A találkozás Diagóval, az alupikölyökkel, aki később megmentett. Az Ulciscor által készített, akarattal működő kapaszkodó, ami lehetővé tette, hogy visszatérjek az Agerusból induló, utolsó transzvekten anélkül, hogy az Akadémiából bárki is megneszelné a turpisságot.

Az istenekre, de kimerültem utána! Még mindig nehéz elhinni, hogy sikerült az egész.

Viszont sikerült.

Hirtelen döntésre jutok, és a gyengélkedő ajtaja felé indulok. Szerencsére nem zárták be – akármennyire is kétlem, hogy Ulnius rabként kívánna itt tartani, annak azért nem örülne, hogy meg sem próbálok aludni. Valószínűleg tényleg próbálkoznom kellene vele. Holnap azonban Agerusba megyek, és ha ez a helyzet, akkor biztosra kell vennem, hogy körbe-körbesétálgatásnál többre is képes vagyok.

Az Akadémia kőfolyosói olyan csöndesek és visszhangzóak, mint a gyengélkedő. Eidhin a fiúk kollégiumában lesz. Ulnius valószínűleg alszik. Természetesen őrök állnak majd az Akadémia bejáratánál, de egyébként szinte biztos vagyok benne, hogy még a személyzetet is elküldték, amíg hivatalossá nem válik, hogy a szigeten nincs anguisjelenlét.

Elhaladok a hétszintes étkezde mellett. Óvatosan és lassan lépkedek fel a lépcsőn, majd át a Curia Doctrina hatalmas ürességében, mígnem kiérek az Akadémia Quadrumjának épületekkel körülvett terére. Belélegzem a hűvös éjszakai levegőt. Ma este tisztán ragyognak a csillagok. Csak a szökőkút bugyogása és a távoli hullámok robajlása töri meg a csendet.

– Ott álltál, amikor legyőztem Ianixot, és bejutottam az ötös osztályba. – Pillantásom elidőzik a helyen, ahol a harc közben Callidus megjelent. Aznap reggel összevesztünk. Idegesítette, hogy hazudok neki; tudta, hogy az itt mutatott képességeim nem egyeznek azzal, amit a múltamról mondtam neki. Ám még ezek után is eljött, és támogatott. A tömeg mögött állt, a Jovan-templom lépcsőjének tetején, és annak az oszlopnak dőlve figyelt.

Ünnepelte a győzelmemet is, míg szinte mindenki másra döbbent csend telepedett, miután levezettem több hónapnyi épphogy csak visszatartott ingerültségemet a balszerencsés, noha csaló Ianixon.

– Úgy örültem, hogy akkor eljöttél. Az istenekre, az bizony kielégítő nap volt! – Halkan felkuncogok. – Sosem árultad el, mennyit nyertél azzal, hogy rám fogadtál.

Visszaindulok a macskaköves téren át. Esetlenül haladok, de igazán nem fenyeget az elesés veszélye, és elmerengek a győzelmemet követő heteken. Folyamatos feszültségben haladtam keresztül az ötös osztályon, eszeveszetten törtetve – ugyanakkor talán akkor éreztem magam itt a legnagyobb nyugalomban is. Kacérkodtunk Emissával. Barátok lettünk Callidusszal, és – sokkal lassabban – Eidhinnel, miközben a közös nyelvet gyakoroltuk. Biztosra vettem, hogy még feljebb is juthatok. Biztos voltam benne, hogy mindent megtettem, amivel kielégíthettem Ulciscort – úgy éreztem, már nem kell többé kockára tennem az életemet, hogy válaszokat találjak a számára. Hittem benne, hogy nincs más dolgom, mint magas pozícióba emelkedni, és akkor minden jól alakul majd.

A lelkem mélyén akkoriban még mindig azt gondoltam, lehet rá mód, hogy egyszerűen… eltűnjek. Hogy elmeneküljek az egész elől.

Ez azonban nem tartott sokáig.

– Emlékszel arra, hogy amint bejutottam a négyes osztályba, Indol meghívott, hogy eddzek vele és a hármasok néhány másik tagjával a trimeszterszünetben? Az összes istenek verte hely közül pont Suuson? – A fejemet csóválom a visszatérés lehetőségével kapcsolatban érzett döbbenet és rettegés emlékétől. – Mostanra már bizonyára képzelheted, mennyire nem örültem a felvetésnek. Mégis, véletlennek gondoltam az egészet, és a Pletuna-ünnepen készültem újra találkozni Reluciával, úgyhogy feltételeztem, segít majd kibújni a szorult helyzetemből. De aztán kiderült, hogy ő szervezte így az egészet. Az anguisok azt akarták, hogy kémleljem ki a Katonaság egyik megbeszélését, ami ott zajlott.

Szórakozottan beletúrok a hajamba, és felszisszenek a bal vállam fájdalmára.

– Relucia megfenyegetett, hogy megöli az egyik barátomat, ha nem teszem meg. Ezért beleegyeztem. Aztán titokban követtem őt. Találkozott egy heges arcú férfival, aki… – Elfintorodom, arra gondolva, amikor az idegen eltűnt itt, majd megjelent amott. Ahogy a Iudicium során is. – Továbbra sem tudom, hogy ő kicsoda. Vagy hogy micsoda. Reluciával viszont arról beszéltek, hogy horgonypontként használnának egy hajót. Akkoriban nem is sejtettem, mire gondolhatnak.

Az istenekre! Bárcsak gyorsabb lettem volna, és merészebb, amikor kihallgattam a beszélgetésüket! Vajon megtudtam volna valamit, ami figyelmeztet a támadásra a Iudicium alatt?

– Aztán – folytatom nyersen –, épp amikor már azt hittem, az az este nem lehet ennél rosszabb, az a rohadt Aequa elintézte, hogy megtámadjanak, mert ezzel próbálta bizonyítani Scitus praeceptor előtt, hogy akarat segítségével csaltam, és jutottam feljebb az osztályok között. Mindent elmeséltem ne…

– Hé! – A Quadrum túlsó végéből érkező parancsoló, dühös kiáltás áthasítja az este csendjét, és elnémítja a barátom szellemének mormolt beszámolómat. – Megállni!

Megtorpanok, és hunyorogva látom meg a felém siető, zöld köpenyes őr alakját. Egy pillanatra hideg verejtékben úszom, míg felmérem, vajon hallhatta-e a szavaimat. De az kizárt. Akármilyen magányosan is jártam itt, rendkívül elővigyázatos voltam, és suttogásnál alig hangosabban beszéltem. Legfeljebb egy-két méterről hallhatták volna, amit mondok.

Elcsigázottan feltartom a fél kezemet, amikor a férfi odasiet hozzám, cserzett arcán egyértelmű gyanakvással.

– Semmi baj. Vis Telimus a nevem. Diák voltam itt, de megsérültem a Iudiciumon. A gyengélkedőn lábadoztam eddig.

Az őr lelassít, bizalmatlansága felismeréssé szelídül, ahogy észreveszi a bal ruhaujjamból hiányzó kart.

– Catenicus – mondja, és megtorpan. – Bocsánatot kérek. Filo septimus még nem értesített minket arról, hogy már elég jól van a sétálgatáshoz. – A kijelentésében egyértelmű kérdés lapul.

– Figyelmetlenség az egész – nyugtatom meg könnyeden.

Fürkészőn néz rám. Lassan negyvenéves, szabadon lógó, fekete haja pedig majdnem a válláig ér. Szerintem nem azok közé az őrszemek közé tartozik, akiket az Akadémia területén látni szoktam. Egy olyan férfi magabiztos kisugárzásával bír, akinek itt sokkal fontosabb feladata is van, mintsem csupán őrt állni.

– Értem. Akkor amíg ezt nem korrigálják… – jegyzi meg halkan, szeme pedig jelentőségteljesen a Curia Doctrina felé siklik.

Eszembe jut, hogy tiltakozhatnék, végül azonban beleegyezően bólintok. Elfáradtam, viszont bizonyítottam magamnak, hogy megfelelően tudok mozogni. Semmi hasznom nem származik belőle, ha ágálni kezdek, hadd maradhassak idekint még egy kis időre.

Visszaindulok.

EZÚTTAL MEGKÖNNYEBBÜLÉSNEK, nem pedig kudarcnak érzem, hogy az ágyamon fekszem, mivel az egyensúlyommal küzdő izmaim végre ellazulhatnak. Megengedek magamnak némi elégedettséget ezzel kapcsolatban. Tartottam tőle, hogy Ulniusnak lesz igaza, és túl gyenge vagyok a holnapi induláshoz. Ám ha reggel jut egy kis időm alkalmazkodni, és ha Eidhin elkísér – kétségem sincs afelől, hogy ő is jön –, akkor rendben leszek.

Oldalra fordulok, hagyom, hogy a pillantásom végigsöpörjön az üres gyengélkedőn. EGYSÉGBEN AZ ERŐ, gúnyol a felirat a túlsó falról. Egy ideig szórakozottan fürkészem a felette lévő Hierarchia-szimbólumot. Igyekszem megállni, hogy a régi keserűség megmérgezze röpke sikeremet.

Mégis…

– Fájt visszatérni Suusra – ismerem be halkan Callidusnak. Elakad a szavam. Szomorúság, harag és melankólia hulláma tör rám. – Annyira másmilyen lett. Nem csupán megváltozott. Megfertőződött. Mintha Caten lassan megölt volna mindent, amit szerettem az otthonomban. – Elhallgatok, és grimaszolva próbálom elmagyarázni neki a dolgot. – Voltak külső változások… az istenekre, a palota mintha teljesen más épület lett volna! A legrosszabbnak azonban azt találtam, hogy mindenki mennyire másképp viselkedett. Gyerekként a népem tele volt örömmel. Tele élettel és energiával. Mindig nevetett valaki az utcán. Most olyan, akárha folyamatos teher nyomná a szívüket, és egyszerűen… octavusok lennének.

Igyekszem nem köpve kiejteni az „octavusok” szót.

– Akárhogy is, megtettem, amit Relucia akart, és kémkedtem a Katonaság megbeszélésein. És kiderült, hogy a felső vezetésük néhány tagja az anguisokat segíti. Még a naumachia után is támogatták őket. Gondoskodtak róla, hogy Catenre továbbra is veszély leselkedjen, hogy a Katonaság hatalma biztonságban maradjon a szenátuson belül. – Szavaimból csak úgy csöpög az undor. – Nem hallgattam ki eleget, hogy előre értesüljek a Iudicium idejére tervezett támadásról, de… tudtak róla. Indol apja tudta. Az apja.

Elképzelem, hogy Callidus velem szemben ül. A barátom iszonyodott volna ettől az egésztől. Ám nem lepődött volna meg.

– Suuson azonban akadtak jó dolgok is, még ezek után is. Pontosabban… – Elhallgatok Az a sok idő, amit Emissával töltöttünk a napon! Örök árnyék borul rá. – Rátaláltam olyanokra, akik még hűek hozzám, az apámhoz és a családomhoz. Volt egy Fadrique nevű férfi, egy régi tanárom, aki együttműködött a Köztársasággal. Először azt hittem, áruló, de ő csupán mindent megtett a népünkért. Órákon át beszélgettünk a régi, közös napjainkról. – Elmosolyodom, habár még mindig szomorúság keveredik bele. Az az éjszaka, amit a titkos járatokban töltöttünk, és az a helyiség, tele a családom tárgyaival, amelyeket Fadriquének sikerült megmentenie a Hierarchia elől. – Nehéz volt, de… segített.

Felsóhajtok.

– Azok után… nos. Azt már tudod, hogyan mentettem meg Emissát. Szerencse, hogy ismertem a szigetet, tudtam a szakítóáramlásról azon a helyen, ahol akkor este úszott, máskülönben meghalt volna. – Elhallgatok, szinte már ebben is kételkedem egy pillanatra. De nem. Kizárt, hogy Emissa ezt eltervezte volna.

Gyorsan továbblépek a dolgon.

– Ulciscor is Suuson járt a Katonaság megbeszélései miatt, habár ő nem tartozott a felső vezetésbe, úgyhogy nem tudott semmit az anguisokkal való ügyleteikről – teszem hozzá. Még mindig keserűséget érzek amiatt, amire a nevelőapám kényszerített, ám biztos vagyok benne, hogy abban nem vett részt. – Elmeséltem neki, mit találtam itt, és úgy döntött, tényleg végig kell futnom a labirintuson. Megfenyegetett, hogy megtegyem. – Megfeszül az állkapcsom. – Megcsináltam mindent, amire kért, és ami észszerű volt. Mindent. De átkozottul megszállottá vált.

Hosszú sóhajt hallatok, mintha kilehelném a visszaemlékezéssel járó traumát. Annyira igazságtalan volt az egész!

Azonban arra is ráeszmélek, hogy ez sokat segít. Furcsamód felszabadító. Annyi időn át – túl hosszú időn át – magamban tartottam ennek a legnagyobb részét. És bár csupán egy árnyalak előtt szabadulok meg a terhemtől, már az is megkönnyebbülést jelent, hogy kimondom mindezt.

Ismét ülő helyzetbe küszködöm magam, és rápillantok a kenyérre az asztalon. Továbbra sem jött meg az étvágyam.

– Végül azonban túléltem Suust. És annyira örültem, hogy láthatlak téged és Eidhint, amikor visszaértem! Nagyon… – Elakad a szavam. Hirtelen kihagy a szívem egy dobbanást, visszaemlékezve a találkozásra. – Tényleg, őszintén örültem. Az istenekre! Szeretném, ha ezt tudnád, Callidus. A kettőnk barátsága, és a barátságom Eidhinnel… Még ha mindezt nem is mondtam el neked soha, az akkor is valóságos volt. Évek óta nem éltem át ennyire igazi dolgot. Bárcsak elmagyarázhatnám neked, ez mennyit ér!

Megállok. Megdörzsölöm a szememet, és visszanyelem a torkomat fojtogató gombócot.

– Ez az egyik oka, amiért annyira rettenetesen éreztem magam, amikor beszámoltál nekem Belliről. Nemcsak miattad és az árulása miatt, hanem mert beavattál a titkaidba, míg én ebből semmit nem osztottam meg veled.

Hirtelen eszembe jut, hogy a dokumentumok, amelyeket Belli ellopott Callidustól – az iratok, amelyekkel barátom a Iudicium veszélyeivel kapcsolatban próbálta meggyőzni őt –, még mindig a kollégiumban vannak elrejtve. Annyira fontosak Callidus apja számára, hogy Belli megzsarolva velük a barátomat, rávette őt, bukjon vissza a hetes osztályba. Megígértem neki, hogy visszaviszem őket. Előbb-utóbb el kell hoznom onnan őket.

– Örülök, hogy legyőztük abban az alapvetésjátszmában, és rávettük, hogy mondjon le azokról az iratokról. Amúgy is tudtam, hogy nyernem kell, ha a hármas osztályba akarok kerülni, de… Belli megérdemelte a megaláztatást. – Azt azonban nem, ami ezután következett. Eszembe villan a teste, amit kegyetlenül majdnem félbetéptek, és felszegeztek a labirintus falának. Ezt nem érdemelte meg.

Rövid időre lecsendesedem. Kortyolok még egy kis vizet, aztán előásom a zsebemből a fa játék hajót. Kiakasztom a fedélzetet, és félrehúzom, hogy megvizsgáljam az alá vésett Diago nevet, majd ugyanilyen gyorsan visszacsúsztatom a helyére, mintha bárki megláthatná. Még mindig nem tudom, mit gondoljak a jelenlétéről.

A fogamat csikorgatva újra elrakom a hajót. Csupán kifogás, hogy eltereljem a figyelmemet.

Ugyanis akármilyen nehéznek is bizonyult újra felidézni mindezt, most következik az, amire igazán nem akarok emlékezni.

– Utána pedig jött a Iudicium – folytatom nemsokára. A barátom képe meginog, én pedig kétségbeesetten próbálom megőrizni a mosolyát, az egészségét, az életét. – Te, én és Aequa. Azok az istenek verte nyomkövető gyöngyök. Emlékszel arra, amikor szétváltunk, miután elloptam a nyomkövető tárcsát azoktól, akiket a biztonsági csapatnak hittem? – Nagyot sóhajtok. – Akkor mentem vissza a labirintusba a sziget másik oldalán. Végigfutottam azon a kénköves útvesztőn. Alig éltem túl, átjutottam a másik oldalra, majd…

Intek egyet. Még mindig fogalmam sincs, mi történhetett velem odabent, de azért megpróbálom elmesélni neki. A vörösbe burkolózó folyosót és termet. A bronzpengék körét, ami körül ősi vetúz szöveg kanyarodott. A szinte leírhatatlan fájdalmat, amit a belépésemkor éltem át, aztán pedig az írást, ami megjelent a karomon. VÁRJ, majd pár perc múlva feltehetőleg a FUSS szó első két betűje.

Majdnem meg is mutatom neki, ám rájövök, hogy az a karom már nincs a helyén.

– Alig jutottam ki. Voltak ott emberek, halott emberek, mint Artemius, akik megpróbáltak megakadályozni ebben. Folyton kántáltak valamit. „Menj végig az úton, harcos.” – Megborzongok az emlékre. – Az az alupi, Diago mentett végül meg. Azt hiszem, emlékezett rám akkorról, amikor segítettem neki. – Még most is kételkedem ebben a magyarázatban, de nincs más elméletem. – A karom azonban megsérült menekülés közben.

Kezem önkéntelenül a bal oldali csonkomhoz húzódik. Óvatosan megérintem, elfintorodom, aztán újra leengedem a karomat.

– Tudod, amikor sikerült visszajutnom hozzád és Aequához, néhány órára azt hittem, lesz esélyünk a győzelemre. Nálunk volt a nyomkövető tárcsa, és előnybe is kerültünk. Jó tervet eszeltünk ki.

Lehorgasztom a fejem.

– Csakhogy kiderült, az anguisok megölték a biztonsági csapatokat, és minket is ki akarnak iktatni – teszem hozzá erőtlenül. – Nem sokkal azután, hogy elmentél csalinak, Aequa és én megtaláltuk Sianust és a csapatot, ami elvileg őt követte. Lemészárolták őket.

Élettelen, üres a hangom, ahogy az ezt követő eseményeket taglalom. Elmagyarázom, hogyan próbáltunk figyelmeztetni mindenkit, aki megmaradt. Hogyan mentem vissza megkeresni Emissát, és csupán annak a különös új képességemnek köszönhetően leltem rá, amellyel megéreztem a környéken ólálkodó anguisokat, még ha nem is láttam őket. Beszámolok arról, hogy rám talált a heges arcú őrült – aki Reluciával beszélt a Pletuna-ünnepen –, miután végzett Titusszal és más diákokkal, csak hogy aztán elengedjen. Bizonygatta, hogy látni akarja, mire vagyok képes, jelentsen ez akármit is.

– Aztán megszereztem Jovan Szívét, és csak Emissával ketten álltunk a torony tetején – mesélem halkan. – Nem esett bajunk, és rögtön utána meg akartalak keresni. Hogy figyelmeztesselek. Oda is értünk volna. Emissa azonban leszúrt.

Megremeg a hangom, és időbe telik, amíg összeszedem magam.

– Nem igazán tudom, mi történt ezután – ismerem be végül. A perem közelében imbolyogtam. Kétségbeesetten igyekeztem nem lezuhanni. – Emissa rávett, hogy dobjam oda neki a Szívet, a lába elé, a földre, aztán… valahogy újra a kezembe került. Nem mintha ez segített volna.

Zuhanás a lent zubogó víz felé. Fájdalom. Sötétség.

– Meg kellett volna halnom. De Diago kirángatott a folyóból, aztán sikerült visszatérnem hozzád, csakhogy… túl későn. – Hirtelen elszorul a torkom. Kinyújtom a kezemet, mintha meg akarnám akadályozni, hogy Callidus távozzon. – Az istenekre! Figyelmeztettél. Megmondtad, hogy Veridius a múltban nem is egy halálesetet eltussolt, és én ennek ellenére is arra kértelek, hogy tarts velem. Tudtam, hogy igent mondasz majd. Megkértelek rá, a kockázatok ellenére belementél, és meghaltál.

Ezt hosszú csend követi, amíg potyognak a könnyeim.

– Ám végül mi győztünk. – Annyira jelentéktelennek tűnik, és gyűlölöm, hogy mindazok után, amiken keresztülmentem, ennyire üres érzés a győzelem. – Veridius ma reggel itt járt. Megpróbálta elhitetni velem, hogy Emissa félreértésből szúrt le engem. És hogy szükségük van a segítségemre egy újabb Kataklizma megállításához! Hát el tudod ezt képzelni? – Keserű kétkedésem sűrűn borítja be a szavaimat. Még mindig nem dolgoztam fel. Még mindig nem bogoztam ki.

Nem is akarom megpróbálni. Egyelőre.

Bizonyos dolgokkal egyszerűen túl nehéz most szembenézni.

– De nem fogok elmenekülni. Nem mintha így terveztem volna. Ki fogom deríteni, pontosan ki állt a támadás mögött, és gondoskodom róla, hogy megfizessen. Megígérem. – Felsóhajtok, majd lassan visszafekszem. Hirtelen ismét kimerültséget érzek, miközben újra a mennyezetre bámulok. A halál csakis akkor értelmetlen, ha nem változunk meg tőle. – Megígérem, Callidus.

Telik-múlik az idő.

Már majdnem elszunnyadok, amikor felriadok a nyíló ajtóra. Résnyire nyitom a szemem, és látom, hogy Ulnius tart felém.

– Aulus azt mondta, a Quadrumon kószáltál – szólít meg szigorúan.

– Unatkoztam.

– Unat… – Dohogó, kissé kétségbeesett kuncogást hallat. – Az istenekre, Vis, hiszen elvesztetted a karodat. Ezt nem tudom ennél jobban nyomatékosítani! Pihenésre van szükséged!

– El kell búcsúznom. – Felülök, és nem eresztem a tekintetét. Tisztább a fejem, és higgadtabb vagyok, mint pár órával ezelőtt. – Azt tettem, amit javasolt, septimus. És segített. Köszönöm. Őszintén. Ám ennek ellenére is elmegyek holnap a temetésre.

Az Akadémia orvosa mogorván néz egy ideig, majd felmordul.

– Nyilvánvalóan – motyogja. – A rothadó istenekre! Mintha egy kar elvesztése megakadályozná, hogy Catenicus megvalósítsa, amit a fejébe vett. – Letesz az asztalomra némi friss kenyeret, amihez ezúttal egy gőzölgő valamivel teli tál is jár. – Vannak bizonyos feltételeim.

– Mégpedig?

– Ezt mind megeszed. Tényleg megpróbálsz aludni este. És holnap Eidhin társaságában utazol, ő pedig beleegyezik, hogy a temetés egész ideje alatt gyakorlatilag az ő gondjaira leszel bízva. Utána Agerusból rögtön Catenbe mész, ahol vár majd egy orvos, akiben megbízol, és aki kivizsgál. Megadod a nevét, én pedig közben kapcsolatba lépek vele, hogy tudja, mire számítson. – Acélos pillantása azt sugallja, hogy vitának itt nincs helye.

Gondolkodom egy darabig. Szerencsére semmi fárasztót nem kér.

– Ez igazságos.

– Inkább átkozottul nagylelkű – helyesbít. – És továbbra sem tetszik. Egyáltalán nem. De… – Az arckifejezése kissé ellágyul. – Ugyanakkor meg is értem.

Nagy levegőt vesz. Felmordul, jelentőségteljesen az ételemre bök, majd az ajtó felé indul.

– Ulnius? – A fehér köpenyes férfi megáll az ajtóban, és visszafordul. Halványan, ám őszintén rámosolygok. – Köszönöm.

Végigmér, aztán kurtán biccent.

– Jó ember vagy, Vis – mondja halkan. – Vigyázz magadra Catenben. Ne hagyd, hogy megváltoztassanak!

Becsukja az ajtót, és ismét egyedül maradok a szellemeim társaságában.

APÁM EGYSZER AZT MONDTA, a félelem nem más, mint a felismerés, hogy nem a mi kezünkben van az irányítás. És éppen ezért fordulhat elő, hogy amikor félünk, néha csupán úgy birkózhatunk meg a helyzettel – csak úgy tompíthatjuk az élét –, ha azokba vetjük a hitünket, akik látszólag nem szenvednek ugyanettől.

VÁRJ. FUSS.

A szavak alig látszanak a lüktető vörösség mögött. Vér folyik végig a csuklómon, mászik keresztül a tenyeremen, és hullajt sötét cseppeket az ujjbegyeimről, ahogy Caeror nyomában loholok a vörös, villódzó, elmosódó alagútban. Rég magunk mögött hagytuk a bronzpengék körét. A labirintus most már nincs messze. Fájnak a vágások. Ulciscor öccse megpróbálta elmagyarázni, miért van rájuk szükségem. Üzenet volt. Saját magamtól saját magamnak. Egy másik világba.

Még túl bizarr az egész, hogy igazán felfogjam. A hangjában csengő kitartó sürgetés késztetett cselekvésre, akármilyen véresnek, szürreálisnak és fájdalmasnak bizonyult is végül. Ez, valamint az a kétségbeesett, elkeseredett szükség, hogy elhiggyem, ő tényleg érti, mi folyik itt. És tényleg tudja, hogyan keveredjünk ki ebből a rémálomból.

És hogy tényleg ura a helyzetnek.

– Hogyan jutunk túl a maradókon? – lihegem. Még mindig gyenge vagyok attól, ami korábban történt velem, bármi is legyen az. Alig hallatszik a hangom. Eltompítja a fojtogató kő és a mindent zavarossá tévő, vörös fény.

– Ők Resben vannak. – Caeror nem néz hátra. – Ahogy a labirintus is.

Nincs időm kételkedni a szavaiban: az alagút előttünk véget ér, és bebizonyosodik a férfi igaza. Semmi sem őrzi a kijáratot. A földből nem robbannak elő falak, nem kel életre mohó és halálos obszidiánförgeteg, ahogy kisietünk – én némileg vonakodva – ugyanarra a kőterületre, amelyen alig egy órával ezelőtt még kétségbeesetten haladtam egy útvesztőben.

Ezen túl azonban minden ugyanúgy fest. Ugyanaz a hatalmas, zord terem. Ugyanaz a felvonó, a túlsó végén vörös üvegkorláttal, ami felé egyenesen el is indulunk.

– Várj! Ugyanabban a pillanatban kell rálépnünk. – Caeror megáll, ahogy elhelyezkedem mellette. – Most. – Szűkös a hely. – A korlátot is együtt kell megérintenünk. És… most.

Az üveg felizzik. Emelkedni kezdünk, közben újra lélegzethez jutok a rohanás után. A termet gyorsan felváltja a körülöttünk terjeszkedő sötétség, és csupán vörös fény világít meg minket.

Caeror felém fordul. Sötét bőrű és inas, ápolatlan szakálla és göndör haja körbeveszi azt a félelmetes, régi heget, ami az orcájától a bal füle hűlt helyéig húzódik. Rengeteg mindenben különbözik Ulciscortól, barna szeme mégis ugyanolyan hévtől izzik, emiatt pedig lehetetlen nem fivéreknek látni kettejüket.

– Valódi vagy, igaz? – Hirtelen mosolyra húzódik a szája, és tőrként döfi át a feszültséget. Széles és ragyogó. Derűsen mér végig. – Az istenekre, mondd, hogy valódi vagy!

– Az… az vagyok. – Még mindig nem egészen tértem magamhoz. Fogalmam sincs, mi mást felelhetnék.

Felnéz, és legnagyobb döbbenetemre hahotázni kezd a ránk váró, mindent elemésztő ürességben. Hamisítatlan örömmel kurjant egy nagyot. Enged kicsit a szorításán a korláton, amikor elhallgat, aztán mély levegőt vesz egyszer, kétszer, majd jól láthatóan megkönnyebbült nevetésben tör ki – még a válla is belerázkódik.

– Ez az! A rothadó istenekre, ez az! Ó, igen. Az istenek verjék meg! Igen. Hét istenek verte év után! Mit mondtál, hogy hívnak?

– Vis.

– Vis! Vis, amikor kiérünk innen, hatalmas ölelést kapsz. Sokkal tovább fog tartani, mint ami úgy egyébként ildomos lenne. Előre is bocsánatot kérek érte. – Ismét felnevet, hangja egyszerre derűs és mániás. – A rothadó istenek verte istenekre!

Ideges vagyok, zavarodott, és fáj a karom, de van valami Caeror színtiszta, már-már gyerekes derűjében, ami erőt ad, noha a szívem még mindig vadul zakatol.

– Örülök, hogy ennyire boldog vagy. – Követem a példáját, és óvatosan elengedem egyik kezemmel a fénylő korlátot. – Korábban mondtál valamit. Azt, hogy Obiteumban vagyunk. Hogy ez egy… másik világ. – A végét félig-meddig nevetve vakkantom. Biztosan rosszul hallottam. Hangosan kimondva még nevetségesebb az egész.

Caeror mosolya meg sem rezzen, míg kijózanodik örömittasságából.

– Tudom, hogy nehéz felfogni. Lesz még több hasonló is, mielőtt mindent el tudnék magyarázni, de egészen nagy veszélyben forog az életünk, amíg ezen a szigeten vagyunk. – Továbbra is derűs, ám a hangjában valami azt súgja, hogy komolyan beszél. – Hagyhatnánk a kérdéseket, amíg kijutunk? Megígérem, hogy bőségesen ellátlak válaszokkal.

A szavai ellenére ez nem kérés.

– Jól van.

Szívélyesen biccent, aztán észreveszi, hogy a karomat dörzsölöm, ami sajogni kezdett.

– Fáj?

Vállat vonok.

– Gondolom, a vágások miatt.

– Biztosan?

– Nem tudom. Csak most kezdődött. – Eddig nem jutott időm erre koncentrálni, a hangsúlya miatt viszont most megteszem. – Igazából az egész végtag fáj.

Caeror ismét bólint, bármiféle meglepettség nélkül, ahogy elővesz a zsebéből egy tárgyat.

– Ezt szíjazd rá. A kő érje a bőrödet.

Valamiféle amulettet nyújt nekem – a bőrszíja áthalad egy nyilvánvalóan erre a célra készített nyíláson. Hunyorítok a haragos vörösségben. Egy gondosan faragott, alig két és fél centi széles szkarabeusz hunyorít vissza rám.

– Mi ez?

– Vitaerium. – Caeror feltartja a saját karját, amelyen ugyanilyen amulettet visel. – Akármit is csinálsz, figyelj rá, hogy ne legyen túl laza.

– Miért? – Felesleges lenne kendőznöm a nyugtalanságomat. A vitaeriumok arra valók, hogy életben tartsanak embereket. Általában nagyon beteg embereket.

– Megakadályozza, hogy bármiféle sérülés átszivárogjon Resből vagy Luceumból. – Caeror jelentőségteljesen megérinti a hiányzó füle helyén lévő hegszövetet. – Arról nem is beszélve, hogy az itteni levegő… fogalmazzunk úgy, hogy kevésbé kellemes. Odakint, ha nem viselsz ilyet, a torkod és a tüdőd egy-két órán belül hólyagosodni kezd. Viszont… – Felvonja a szemöldökét. – Ezek kérdések voltak, és még nem értünk ki.

Elfojtom nyugtalan válaszomat és a vágyamat, hogy még többet kiderítsek, közben fürge mozdulatokkal a karomra hurkolom a lágy szíjat, hogy a szkarabeusz szorosan tapadjon a bőrömhöz. Az alapján, amit tudok, ezek talán csak olyanokon működnek, akik már jártak egy Aurora Columnaenál.

– Az a gond…

A helyére kerülő kő egy pillanatra megráz. Borzongás fut keresztül a testemen.

Elmúlik a fájdalom.

– Jobb?

Megmasszírozom a bal karom. A hatás éppolyan meglepő, amilyen megnyugtató.

– Igen.

– Akkor most jól figyelj rám!

Az emelkedésünkből hátralévő rövid szakaszt egyszerű irányelvek töltik ki, illetve azzal kapcsolatos sietős magyarázatok, hogy mire számítsak odakint. A levegőt fájdalmas lesz belélegezni, de ez normális, és majd megszokom. A bejárattól valamiféle platformon keresztül fogunk leereszkedni, és Caeror kényszeredett mosollyal azt mondja, reméli, hogy nincs tériszonyom. Épp hajnalodik, vagy annál nem sokkal lehet később, és az én dolgom lesz figyelni az eget, és jelezni, ha mozgást észlelek. Ha bármi megmoccan.

Caeror ez utóbbit háromszor elismétli, és a nyomaték miatt még a jókedve is komolyságnak adja át a helyét.

Minden utasítást követően hosszan hallgat, nyilvánvalóan gondolkodik, az arcán félmosollyal. Leginkább pezsgő jókedve nyugtat meg. Segít, hogy megőrizzem a hidegvéremet, elfojtsam az egymás után feltörő, égető kérdéseket, és úgy döntsek, elhiszem Ulciscor öccséről, hogy tudja, mit csinál.

– Majdnem ott vagyunk – jelenti ki hirtelen, és felpillant.

Mintegy végszóra, a környező űrt megszakítja a korlát véres ragyogásába csúszó, meredek fal. A felvonó lelassul, majd megáll és csatlakozik a keskeny nyíláshoz, amiről tudom, hogy kifelé vezet. Hagyom, hogy Caeror menjen előre.

– Scintres Exunus! – kiáltja a szavakat. Mély robajlás felel rá, és hajnali fény önti el az előttünk húzódó lépcsősort. A fény balra és jobbra is sima falfelületet világít meg. Az út mentén nincsenek szem nélküli holttestek.

Caeror észleli a meglepettségemet. Megáll.

– Mit nézel?

– Semmit. – Tekintete némán vallat. – Itt korábban holttestek voltak.

– Bennük obszidiánpengével? – Elfintorodik zavarodott biccentésemre. – Újabb adaptáció. – Pillantása a véres bal karomra rebben, de látszólag azonnal elveti a gondolatot, amint eszébe jut. – Nos, egyébként is szükségünk lett volna egy kis szerencsére. Most már semmit sem tehetünk, csak annyit, hogy elhúzunk innen a fenébe. Gyere!

Követem. A levegő eddig fokozatosan sűrűsödött, ám a lépcsőn félúton váratlanul fejbe kólint. Fülledt és émelyítő, és hirtelen élesen tapad a tüdőmhöz. Köhögök, majd egy pillanatra pánikba esem, mert nem tudok lélegezni. Ég a torkom, és összezárul.

– Obiteum édes illata. – Caeror vidám megállapításában együttérzés csendül.

Ökölbe szorított kézzel dőlök a legközelebbi falnak. Lehajtom a fejemet. Összeszorítom a fogamat. Olyan, mintha épp kiégetnék a mellkasom belsejét.

– Jól van – mondom egy idő után rekedten, rákényszerítve magam, hogy kiegyenesedjem. Nem tudom, mennyi idő telt el, a fájdalom viszont alábbhagyott. Nem tűnt el, még mindig pokoli gyötrelmet okoz minden egyes lélegzetvétel, de tűrhető.

Caeror engem fürkész.

– Tiszta a fejed? – Amikor bólintok, kisöpör a szeméből egy fekete hajtincset, és elindul felfelé a lépcsősor hátralévő szakaszán. Energikusan és eltökélten. – Akkor irány előre!

Felérünk a tetejére, és meglátom a hajnali fényre nyíló bejáratot. Lelassítok. Megpróbálom értelmezni a végtelen reggeli égbolt üres háromszögét. Pillanatnyilag megfeledkezem testem kényelmetlenségeiről.

A zöldellő domboldal, amelyen át beléptem a kupolába, már sehol sincs, a helyére pedig… nem került semmi. Levegő az egész. Legalább háromszáz méter magasan lehetünk; ahogy a bejárat felé araszolok, a mélyben több kilométernyi feldúlt talajt és követ látok meg. Az erdők és folyók sehol sincsenek. Semmi sem zöldell.

Birokra kelek a rám törő tériszonnyal, iszonyattal, tagadással.

Caeror kijelentése most először nyer számomra értelmet.

– A rothadó istenekre… – suttogom hitetlenkedve a hatalmas ürességbe. – A rothadó istenekre!

– Jól mondod – bólogat Caeror a hátam mögött.

Pillantásom a távoli tengerre téved. Lassan felfogom, hogy ez még mindig Solivagus teteme, ám az ismerős helyekből csupán a hullámtörő fehér monolitjai maradnak. Köztük és a part között a víz egyszerűen fodrozódik és szelíden hullámzik, ám azokon túl… azokon túl hullámok tombolnak. Sötét, lassan vánszorgó vízhegyek. Figyelem, ahogy a legközelebbi eltalálja a hullámtörő vonalát. Amikor áthalad az oszlopokon, hirtelen összezsugorodik, és elszivárog, hogy illeszkedjen a parthoz közelebbi szelíd emelkedéshez és süllyedéshez. Ahol azonban eltalálja a kőoszlopokat, sűrű vízpermet robban. Alig van ideje lecsendesülni a következő előtt.

Az, hogy ekkora távolságból is látszanak ezek a hullámok… csupán sejtéseim lehetnek, mekkorák. Harminc méter magasak. Talán magasabbak.

Elszakítom a pillantásomat. Ismét közelebb araszolok a bejárat széléhez, megkapaszkodom, és óvatosan kilesek. Felfelé és lefelé. Balra és jobbra. A vörös üvegfalak ívei minden irányban szinte azonnal eltűnnek. Egy pillanatig elidőzöm a vad szélfúvásban, és fürkészem a szédítően távoli, kopár talajt.

– Az a gyanúm, hogy megpróbálták elpusztítani – mondja együttérző mosollyal Caeror, amikor visszahúzódom a biztonságba, és ő elővesz valamit a zsebéből. Egy obszidiánnak tűnő holmi, háromszög alakú, és nem is egy tűszerűen vékony tövis áll ki belőle. Nagyjából akkora, mint egy pénzérme.

– Kik? – Kíváncsian figyelem őt. Ahogy mondta, most már könnyebb a légzés.

– Ka oldala. Amit te az Egybeesésnek neveznél. – A háromszöget vizsgálva vakargatja rendezetlen szakállát, majd észreveszi értetlen pillantásomat. – Veridius nem mesélt nektek az Egybeesésről? Arról, ki ellen harcolunk? Arról, miért vagy itt?

– Nem. Már mondtam, nem ő küldött. Én az Akadémia diákja vagyok, ő pedig a principalisa. Ennyi az egész. – Nem teljesen ez az igazság, de majdnem.

– Ó. – Caeror fürkészőn néz egy ideig. – Ó! – Nem egészen csüggedés, mint inkább döbbenet lesz úrrá rajta.

Hátranyúl, és a kezében lévő obszidiánt a tarkójára nyomja, majd felszisszen, és megkapaszkodik a falban, így jól látom a háromszög felületébe gondosan vésett sorokat. Írás lenne? Túl apró, hogy rendesen kivehessem, de inkább egy sor szimbólumnak tűnik, mintsem betűnek. Azt hiszem, emlékeztet a nüripki írásra, ám nincs elég tapasztalatom a távoli észak nyelvével, hogy biztos legyek benne.

Caeror leereszti a kezét, de még mindig háttal áll nekem. Az obszidián a helyén marad, vér nélkül hozzátapadva, miközben a férfi kihúzza magát, nem törődve aggodalmas pillantásommal. A peremhez sétál. Lenéz.

– Lehetséges, hogy kicsit sokkoló ez az egész – jegyzi meg egy idő után.

Köhintve felnevetek, a tüdőm kissé még mindig sajog.

– Így is mondhatjuk.

– Végső soron mit tudsz erről az egészről, Vis? – Továbbra is átnéz a peremen.

– Nem sokat. – Caeror végre rám pillant. – Szinte semmit. – Nem szól egy szót sem, csak résnyire húzza a szemét. – Nos, azt tudtam, hogy létezik egy Obiteum nevű hely.

Egy ideig csak engem bámul, majd halkan, hitetlenkedve kuncogni kezd.

– Istenek a földben, akkor mégis miért kezdtél labirintusfutásba? Felteszem, hogy nem szórakozásból. Vagy véletlenül. – Merengve elhallgat. – Habár az pokoli nagy történet lenne.

– Ami azt illeti, azt akartam kideríteni, mi történt veled.

Caeror előrehajol, és ismét lenéz a föld felé, én pedig a tarkóját fixírozva, rossz előérzettel téblábolok. Vajon csak képzelődöm, vagy az obszidiánon tényleg halványzölden izzik az írás?

Egy hirtelen mozdulat kizökkent a vizsgálódásomból – egy másfél méter széles, polírozott fekete kőkorong jelenik meg a háromszög alakú bejárat előtt, és pont a járatunkkal megegyező magasságba ugrik. Ugyanazok a nüripki jellegű írásjegyek vannak ezen is, csak nagyobbak, bár pont ugyanolyan rejtélyesek. A korong lebegés közben alig hallhatóan, ritmusosan sípol.

Caeror figyeli, majd látható elégedettséggel, készségesen a levegő platform felé int. Mintha udvariasan felkínálná, hogy menjek csak be előtte egy ajtón.

A tükröződő szilánkra pillantok, amely jó háromszáz méterrel a föld fölött egyensúlyoz, aztán ismét Caerorra nézek.

– Kösz, nem.

– Biztonságos.

Ellenkezve vicsorgok, ő azonban csak felvonja a szemöldökét, és mutatja, hogy menjek, mígnem vonakodva engedek, és kelletlenül odalépdelek a perem nagyon kicsi hozzátoldásához.

– Ez nem akaratfelvonó – jelentem ki.

Caeror tiszta, barna szemében továbbra is higgadtság tükröződik, míg engem néz.

– Nem úgy, mint gondolnád. – Megpaskolja a nyakán lévő háromszöget. – Az Egybeeséssel vívott háborúból való. Tényleg biztonságos. És csak hogy elismételjem: nincs igazán sok időnk. – Ezt enyhe aggodalommal a hangjában teszi hozzá.

Vek.

Lekuporodom. A platform felülete látszólag kissé megreszket, ahogy tanulmányozni kezdem. A felvonón túl a talaj gyomorforgatóan, lélegzetelállítóan távolinak látszik.

Vek, vek, vek!

Eddig végül is megbíztam Ulciscor öccsében.

Támaszték gyanánt a ferde ajtófélfára teszem a kezem, majd a fél lábammal óvatosan a korongra lépek, mielőtt hátrapillantanék, még mindig abban reménykedve, hogy félreértettem Caerort. Ő csak vidáman biccent, hogy menjek. Összeszedem magam, és óvatosan előredöntöm a súlyomat, amíg már biztosan tudom, hogy az obszidián nem fog elmozdulni alatta.

A torkomban dobog a szívem, amikor teljesen átlépek rá.

A járat védelméből kilépve a szél azonnal az egyensúlyérzékem elvesztésével fenyeget – amint a korongra érek, óvatosan leülök, háttal a kijáratnak, hogy helyet adjak Caerornak, miközben égeti a tüdőmet a már-már pánikszerűen kapkodott levegő. A tenyerem alatti felület hűvös, kényelmetlenül sima, leszámítva a vésetek mélyedéseit.

Pár pillanattal később érzem, hogy Caeror leül mögém, és nekem veti a hátát.

Amikor végre összeszedem a bátorságomat, hátrapillantok a vállam fölött, és csak ekkor döbbenek rá, hogy már ereszkedünk is. Az árnyékba boruló, háromszög alakú lyuk már hat méterrel felettünk van. Vörös üvegfalat látok csupán, amely ívelten fordul el, és sokkal-sokkal hatalmasabb, mint az emlékeimben.

– Ne feledd, Vis, hogy a te felelősséged figyelni az eget a te oldaladon – mondja Caeror, feszült összpontosítással a hangjában, amikor megérzi, hogy megmoccanok.

– Mit figyeljek?

– Gyűjtőket. – Aztán eszébe jut, kivel beszél. – Ellenségeket. Nagyon, de nagyon kellemetlen ellenségeket. Akik képesek repülni. Szóval ha észreveszel bármit, legyen az akár csak egy apró pont a láthatáron, szólj róla.

Ismét előrefelé fordulok, és az üres kékségre szegezem a tekintetem.

– Akkor is, ha csak egy madár az?

– Nem csak madár lesz. – Feszülten felkuncog. – Istenem, madarak! Mit nem adnék értük.

Ezt nyugtalan csend követi, míg megemésztem a hallottakat.

– És mi történik, ha észreveszek egy ilyen gyűjtőt?

– Reméljük, még elég magasan leszünk ahhoz, hogy a zuhanás megöljön minket. – Rövid szünet után Caeror felmordul. – Ne haragudj. Ez tapintatlan volt. Csak egy kicsit elfoglalt vagyok.

Megborzongok és biccentek, bár tudom, hogy úgysem látja.

– Szóval ismered a bátyámat. És miattam jöttél ide. – Alattunk megremeg az üveg simaságú, sötét kő, amitől riadtan összerándulok. Caeror felmordul. – Inkább… inkább talán erre kellene koncentrálnom. Mi lenne, ha addig, amíg lefelé tartunk, elárulnád nekem, hogy a poklokba kerültél ide? Aztán segítek bepótolni a hézagokat, amikről tudnod kell. A nagyon nagy hézagokat… – Utóbbit motyogva teszi hozzá mintegy önmagának.

Észlelem a hangjában pendülő feszültséget, és nem vitatkozom – a lehető leginkább lényegre törő vázlatát adom az elmúlt évemnek, miközben gyötrelmesen lassan a sivár talaj felé ereszkedünk. Ulciscor rám talál, és megbíz vele, hogy nyomozzam ki azt, ami szerinte Caeror meggyilkolása volt, amelyet Veridius követett el. Felfedezem a romokat, aztán a labirintust. Ulciscor ragaszkodik, hogy fussam végig a labirintust. Könnyű anélkül elmesélni a történetet, hogy fel kellene fednem a múltamat – akár másik világ, akár nem, Caeror egykor éppúgy a Hierarchiát szolgálta, mint mások, úgyhogy nincs okom megkockáztatni a teljes őszinteséget –, ezt leszámítva azonban nem ködösítek. Úgy érzem, itt igazán nincs rá túl sok okom.

Beszéd közben eredménytelenül pásztázom a láthatárt. Tiszta napunk van, és az ég nyugtalanítóan üres. A távoli, toronymagas és csillogó hullámoknál magasabban nem észlelek mozgást. Nem merek lejjebb pillantani.

A korong ezután csak egyszer remeg meg újra, amikor először említem Lanistiát.

– Ismerted Lanit?

Dübörgő szívvel szerzem vissza az uralmat az iszonyattól pillanatnyilag befeszülő izmaim felett, miközben az obszidián folytatja lefelé tartó, rezzenéstelen útját.

– Ő képzett ki. Mesélhetek a…

– Nem. – Halkan szól, a ténykedésével járó feszültség ellenére is. – Kösz, de… ne most.

Aztán a föld szürkésbarnája végre elég közel ér ahhoz, hogy megérinthessem. Megkönnyebbült sóhajjal csúszom le a fényben meg-megvillanó korongról, kiélvezve a szilárd talajt a talpam alatt. A platform nagyot puffan a földön.

Megfordulok. Caeror még mindig az eszközön ül, lehajtott fővel. Egész testében reszket. A tarkóján továbbra is ott van a fekete kő.

– Adj egy percet – motyogja elgyötörten zihálva, megérezve az aggodalmamat.

Némán bólintok, és fürkésző tekintetemet inkább a környezetünkre emelem. Kirobbantott, kővel és földdel teli, hatalmas kráterbe ereszkedtünk le, amely legalább nyolc kilométer széles, és sem élet jelei, sem feltűnő tereptárgyak nem látszanak benne. A környező szélek legalább harminc méter magasra érnek felettünk, elfedve előlünk, ami azon túl húzódik.

A látóterem felső peremén egy nagy árnyék azonban felfelé vonzza a tekintetem.

Egy lehetetlen, gigászi vörös üveggömb lebeg a levegőben, kitakarva felettünk az égbolt felét – legalsó pontja olyan harmincméteres magasságban van.

Hátrálok egy lépést. Legalább… kilencszáz méteres az átmérője! Vagy talán több? Semmi sem tartja alulról a levegőben, és úgy tűnik, felülről sem függesztette fel semmi. Elképesztő! Összezavarja az érzékelésemet.

– Semmit sem láttál? – Caeror összeszedi magát annyira, hogy feltápászkodjon. A kora reggeli fényben világosnak tűnő, háromszög alakú követ nem vette le a tarkójáról.

– Semmit.

Caeror homokot és köveket rúg a földön fekvő, csillogó korongra, ezzel elrejtve az eszközt. Korábbi, fékezhetetlen izgatottsága visszatér, ahogy a munkáját szemléli, majd ragyogó arccal felém fordul. Gödröcske látszik az orcáján, miközben megragadja a vállamat.

– Majdnem megvagyunk. Jobban bírod, mint én, amikor átjöttem.

– Ezt egyedül kellett végigcsinálnod?

– Istenek a földben, dehogy! Nekem is akadt segítségem. – Az arckifejezésén szomorúság lesz úrrá, ám olyan rövid időre, hogy majdnem elmulasztom, aztán Caeror már túl is lendül az érzésen.

– Honnan tudtad, hogy ma fogok átjönni? – kérdezem.

– Nem tudtam. Itt voltam már vagy… két hete. Legalább még egy hónapra elég ellátmányt tároltam odabent. Másfél évente mindig így nyaralok – teszi hozzá erőtlen vigyorral.

Ezen eltűnődöm.

– Abban az időszakban, amikor az Akadémián megtartják a Iudiciumot?

– Pontosan. – Nyújtózkodik egyet, majd int. – Már csak el kell érnünk azt a gerincet. De továbbra is olyan gyorsan kell haladnunk, ahogyan csak tudunk.

Nyugatnak indulunk, lábunk alatt ropog a föld és a pala. Caeror rám sandít.

– És Ulciscor mivel fenyegetett?

– Szipolyozóval.

A férfi majdnem megbotlik.

– A rothadó istenekre… – sóhajtja. Tágra nyílt szemmel megy tovább, töprengve, iszonyodva. – Az istenek verte, rothadó istenekre! Vis, borzasztóan sajnálom! – Őszinte bocsánatkérés cseng a hangjában és sugárzik a válla tartásából.

– Nem tudhattad, hogy ez fog történni.

– Dehogyisnem. Ezért próbáltam elmondani neki, Veridius és én mit csinálunk. – Megrángatja a ruhája ujját. Ingerült mozdulata kísértetiesen emlékeztet a bátyjáéra. – Ő mindig átkozottul ijesztővé vált, ha egyszer elhatározott valamit. De jobb, ha tudod, hogy valójában nem ilyen. Nem igazán. Biztosra veszem, hogy rémálomba illő időszakot élt át, de soha senkivel nem tenne ilyet.

Csak bólintok. A kijelentésében enyhe kétségbeesettség csendül, amivel a kétségeim ellenére nem fogok vitába szállni. Látom rajta, hogy tovább akar kérdezgetni, még többet meg akar tudni Ulciscorról és a világról, amit hét éve maga mögött hagyott. De ez most várhat.

– Amikor ideértem, azt mondtad, háború dúl. Itt is ez történt?

– Igen. Igen, hát persze. – A homlokát ráncolja, talán azt próbálja eldönteni, hol kezdje. – Jobb lesz, ha figyelmeztetlek: bizonyos dolgokat abból tudok, amit Veridiussal lefordítottunk a romokban, mást pedig abból, amit az érkezésem óta velem megosztottak. Nagy részére azonban… nagy részére úgy jöttem rá, hogy megpróbáltam kitalálni, mi lehet a kettő között.

– Rendben.

– Rendben. – Hatalmasat sóhajt. A kráter tökéletes csendjében ropognak lábunk alatt a kavicsok. A sivár lejtő egyre meredekebb. – Azt hiszem, a legegyszerűbb, ha a háborúnál kezdjük. Több ezer évvel ezelőtt indult, egy Egybeesés nevű ellenséggel szemben. Rabszolgasorba szándékozott taszítani mindenkit, és az alapján, amit Veridiusszal ki tudtunk deríteni, egyszer még győzelemre is állt. – Elfintorodik. – Úgyhogy a mi oldalunk három majdnem azonos másolatra osztotta a világot. Resre, ahonnan mi származunk; Obiteumra, ami ez a hely; és Luceumra. Ne kérdezd, hogyan – teszi hozzá fanyar mosollyal.

Kelletlenül biccentek. Akármilyen felfoghatatlannak tűnik is, beleillik mindenbe, amit már eddig kiderítettem. Mindenbe, amit eddig láttam.

– De ez mégis hogy segítene? – Valami szöget üt a fejembe. – Majdnem azonos? – Korábban, amikor megérkeztem, nem ezt mondta.

– Fizikai értelemben a legapróbb részletekig ugyanazok. De az akarat természete az, amit igyekeztek korlátozni. Azért hozták létre a három világot, mert le akarták csökkenteni, kordában akarták tartani a használatának lehetőségeit. Szétbontani a képességeit. – Folytatja, mielőtt még feltehetném számtalan új kérdésem valamelyikét. – Az emberek ezt nevezték a Szakításnak. Utána folytatódott a háború, ám a három világon az ellenállás elkezdte learatni a maga győzelmeit. Az akarat más adottságaival. Más döntésekkel. Minden elágazott egymástól.

Egészen beleszédülök, ahogy megpróbálom összeilleszteni a darabokat.

– Obiteum elveszett. Ne nyissátok meg a kaput – dünnyögöm. A romok szem nélküli tetemeinek kísérteties kántálása. Emlékszem, hogy Artemius és a labirintust őrző többiek is említették a Szakítást. – Tehát itt az Egybeesés győzött, Resben pedig legyőzetett? – Ez a logikus következtetés, az alapján, hogy igyekszünk észrevétlenek maradni. Nyilvánvalóan valamiféle veszélyben lehetünk.

A mögöttünk magasodó gömb olyan, akár egy hideg, halott csillag, túl nagynak bizonyul a perifériás látásom számára, valahányszor felé fordulok. Csend telepszik ránk, elég hosszan ahhoz, hogy eltöprengjek, Caeror hallotta-e a kérdésemet, végül azonban megszólal:

– Mit tudsz a Kataklizmáról?

Eltűnődöm.

– Hát, nagyjából annyit, mint mindenki más. – Egy pillanatra megzavar a látszólagos témaváltás. – Valami történt háromszáz évvel ezelőtt, amibe szinte mindenki belehalt. Főképp gyerekek élték túl, az azelőtti időkből származó feljegyzések pedig elvesztek. Összeomlott a civilizáció. Léteznek elméletek azzal kapcsolatban, hogyan és miért következett be, de ennél igazán senki sem tud többet.

– Ez nem egészen igaz. – Caeror habozik. Ez egy olyan férfi szelíd vonakodása, aki rövidesen rettenetes hírekkel fog szolgálni. – Azok a romok az Akadémia környékén, ahová állításod szerint ellátogattál… Azt a helyet azért építették, hogy megakadályozzanak egy Kataklizmát. Az egyik építész tudta, hogy közeleg. – Megdörzsöli az arcát, aztán őszinte, bánatos sajnálattal rám mosolyog. – A Kataklizmák gyérítések, Vis. Egy olyan ellenség által végzett gyérítések, akiről a világunkon mindenki megfeledkezett. Az építészek a tizenegyediket próbálták megállítani. Háromezer éven belül az volt a tizenegyedik gyérítés. És minden tudásuk ellenére kudarcot vallottak.

A terep most már inkább szirt, mintsem lejtő, és kőtömbökön, meg csupasz köveken mászva indulunk felfelé. Alig százötven méter választ el minket a gerinctől. Caeror mögött kapaszkodom, és közben igyekszem felfogni a hallottakat. Azok jelentőségét. Nem szeretném elhinni, ám a tartózkodási helyünk, a minket körülvevő pusztítás fényében lehetetlen kételkedni benne.

– Szóval az Egybeesés valahogy… megölt mindenkit?

– Legjobb tudomásom szerint igen. És újra meg újra megteszi majd – toldja meg halkan. Szünetet tart, amíg kezet nyújt, hogy felsegítsen, aztán a vállam mögé pillant. – Nem csak itt nyerték meg a háborút, Vis. Szerintem mindenhol megnyerték.

Én is megállok, és megfordulok, hogy vele együtt szemléljem a látványt. Elég magasan vagyunk, és elég messzire jutottunk, hogy új nézőpontból lássam a helyet. A vörös üveggömb rendíthetetlenül csüng a kráter közepe fölött, és csillog a reggeli fényben.

Lassú, nyugtalan felismerés hatol át a Caerortól hallottak okozta döbbeneten.

Ezt láttam már korábban. Az Akadémia közelében lévő romok – az egyik dioráma, ami fehér fényből készült. Solivagus három változatának egyike, amely falhoz szegezett, szem nélküli holttesteket világít meg.

A valóságban azonban több részlet is kibontakozik. A gömb felszínébe vésett, csipkézett vonalakat már észrevettem, ám ebből a távolságból könnyebb értelmezni őket. Nem írás, de nem is véletlenszerű firka. Ismerős elrendezésű, ismerős alakokat formálnak.

Pillantásom rátalál Suus partvonalára, mielőtt Caeror megérintené a vállamat. A kráter teteje felé biccent.

– Ne haragudj. Nehéz ilyet hallani, de tovább kell mennünk.

Még nem tértem magamhoz, ám higgadt, együttérző határozottsága mintha támaszként szolgálna. Nagy levegőt veszek. Bólintok.

Továbbmegyünk.

A GERINCEN TÚL, mögöttünk a kráterrel, ismét megpillantom a hullámokat. Lehetetlenek, éktelen nagyok ebből a szögből, noha még mindig kilométerekre vannak tőlünk. A megtörésükkel járó robajlás mennydörögve söpör végig a kopár pusztaság felett.

Összeszedem szétszórt gondolataimat. Hiszek Caeror szavainak, ami szerint ez egy másik világ, mert ennél nem is kaphatnék rá világosabb bizonyítékot. De minden más…

– Azt állítottad, lemásoltak. – Csak ennyit mondok. Kérdéssé formálom. Lehet, hogy akadnak fontosabb dolgok is, ám egy sem ütött szöget ilyen nyugtalanítóan a fejembe.

– Igen. Az a szerkezet, amiben jártál, a Kapu, fogja, ami Resben benne van, és új változatokat készít belőle Luceumban és Obiteumban. Tökéletes kópiákat.

– Akkor egy másik változatom, az eredeti, még mindig Resben van?

– Igen.

– És van még egy valamiféle másik világban? Luceumban?

– Jól látod.

Megrázom a fejem. Ez beteg. Ezt nem vagyok hajlandó eltűrni, még ha már órákkal ezelőtt arra is jutottam, hogy erre gondolt.

– Nem érzem másolatnak magam.

Caeror ismét vet rám egy gyors pillantást, mielőtt tovább pásztázná a reggeli tiszta égboltot.

– Talán a „másolat” egy kissé durva kifejezés. Inkább mintha… – Összehúzza a szemét, ahogy jobb magyarázat után kutat. – Ugyanannyira önmagunk vagyunk. Gondolj erre úgy, mintha rátérnél egy elágazásra. Még mindig te vagy az. Csak másik irányba tartasz.

Eltöprengek a szavain. Szelíden mondja őket, ám nem nyugtatnak meg túlságosan.

– És ezt az egész világot is a miénkről másolták?

– Lehet, hogy ez az eredeti. Nem tudom. De… igen. Több ezer évvel ezelőtt történt, de igen. Legalábbis az én értelmezésem szerint.

A hullámtörőnek csapódó, csillogó vízoszlopokra nézek. Ragyog a fényben a felfelé robbanó permet.

– Akkor már egy ideje másik úton halad – jegyzem meg halkan.

Felmászunk egy újabb rövid emelkedőn, és azon túl meglátom azt, ahová tartunk. Egy nagy obszidiánkör, amit a talapzatánál egy kőbe illesztettek, alig tizenöt méternyire tőlünk. A fényes feketeség jól kivehető a seszínű környezet háttere előtt, ám a sötét tükrön keresztülfutó, ezüstösen ragyogó csíkok azok, amelyek odavonzzák a tekintetem.

Még innen sem lehet elvéteni az ismerős, háromágú, piramis alakú ikont, amely a távoli hullámok felé mutat.

– Egy pillanat. – Amikor odaérünk, Caeror tétovázás nélkül a fényes felületre lép. Tétován követem, ahogy a Hierarchia-szimbólum csúcsához megy, és levesz a nyakából egy amulettet. Nagyobb annál, mint amit a karunkon viselünk, és szintén obszidiánból készült. Egyetlen szimbólumot véstek bele: egy egymást keresztező pásztorbotot és ostort.

Caeror leguggol, majd a piramis legtetejében lévő mélyedésbe illeszti a medált. Gyorsan elforgatja, mire a fekete kő kicsi, alig néhány centiméteres szakasza elfordul.

– Kész. – Körbenéz a tájon, aztán hirtelen vigyor terül szét az arcán. – A rothadó istenekre, még mindig nem hiszem el, hogy tényleg itt vagy! – Megrázza a fejét, ám a mosolya egy cseppet sem enyhül.

Közvetlenül az amulett felett néhány fénypont jelenik meg. Kezdetben alig látszanak a napfényben, ám egyre erősödnek, és egy idő után újabb írásjegyekké válnak – ahhoz hasonlókká, amilyenek azon a háromszögön is vannak, amely még mindig Caeror tarkóján pihen.

Nem viszonzom a mosolyt. A fényt figyelem, majd a pillantásom ismét a körülöttünk lévő pusztaságra vándorol.

– Létezik visszaút?

Caeror egy ideig hallgat, elhalványul a mosolya, végül felsóhajt, és az írásjegyekhez lép. Leguggol, és egymás után megérint néhányat. Hirtelen gyülekező energia mordul lüktetve életre, én pedig összerezzenek, ahogy az előttünk húzódó kör mozgásnak indul. A kő, amelyet egyetlen darabnak hittem, elkezd szétválni és felemelkedni. Bizonyos szakaszai gyors egymásutánban forognak, csusszannak és pattannak össze, átformálódva, szinte azonnal három méter magas, háromszögű boltívet alkotva, amely sötéten tükrözi az azúrkék eget.

– Nem, Vis – feleli olyan halkan, hogy alig hallom. – Nincs visszaút.

Kiveszi a medált a mélyedésből, majd az ezüstszimbólumra áll. A búgás nem ért még véget, sőt, inkább erősödik. Caeror int nekem, hogy csatlakozzam hozzá.

Nyugtalanul engedelmeskedem. Előttünk egyre világosodik a szaggatott obszidián boltív alapja. Tisztává, üvegszerűvé válik. A szemem láttára mintha áttetszőség csorogna a csúcsáig.

– A Kataklizma, amit nem tudtak megállítani. A mi… a mi világunkban. – Ezt még mindig nehezemre esik kimondani. – Azt állítottad, az volt a tizenegyedik. Háromezer évvel az első után. – Nem esik nehezemre elvégezni a számítást. Többször is elvégeztem azóta, hogy beszámolt az egészről.

Caeror bocsánatkérőn mosolyog rám.

– Nem azért vagyok itt, mert úgy gondoltam, hogy sok idő áll a rendelkezésünkre.

Vek.

– De rendszeres időközönként következtek be? – Kissé kétségbeesett a hangom.

– Az alapján, amit Veridiusszal lefordítottunk, egészen rendszeresen.

Számítottam erre. A szívem mégis összeszorul.

Háromszázkét év telt el a legutóbbi Kataklizma óta.

Emissa. Callidus. Eidhin. Aequa és Lanistia, meg még az az istenek verte Ulciscor is.

– De tudod a megoldást, amivel meg lehet állítani. – Veridius diákokat akart átküldeni ide a következmények ellenére. Látom magam előtt Belli szétszaggatott testét, ami a labirintus falán lóg. Más értelme nem lehet.

– Remélem – válaszolja. – Azt hiszem. A segítségeddel.

Egyre erősödő visítás hallatszik, majd abban a pillanatban, hogy a boltív kristályossá válik, megszakad.

Egy pillanatig csupán a távolban robajló hullámok hallatszanak. Két pillanatig, majd háromig… Aztán vadul és váratlanul köd robban ki az üvegből. Füstszerűen elsuhan mellettünk, éteri háromszög alakú alagutat hagyva maga mögött. A boltív millió kísérteties tükörképe tart egyenesen a távoli, sziporkázó víztömegig.

A lábunk alatti ezüst ritmusos fehérséggel dübögni kezd. Egyre világosodik.

– Hogyan? – A szívem egyszerre dobban az alólunk érkező lüktetéssel. Képtelen vagyok másra, mint követni Caeror példáját, és meg sem moccanni.

A férfi arcát alulról erőteljes fény világítja meg. Sötétbarna szemével engem fürkész, míg szája hamiskás mosolyra húzódik.

– Mi sem egyszerűbb, Vis. Meg fogunk ölni egy istent.

Elemészt bennünket a fény.


II.

EMISSA ÜL MELLETTEM, amíg ott fekszem. Szórakozottan simogatja az arcomat, szelíd megnyugtatást suttog, aztán zöld szeme élénken felcsillan, miközben azon nevet, amit mondtam, bár nem emlékszem rá, mi lehetett az. Hosszú, sötét haja mosolygós arcába hullik. Az enyémre lóg, ahogy megcsókol. Egyszer sem hagyja, hogy elkalandozzon a figyelmem.

Haloványan érzékelem, hogy valami nem stimmel a karommal. Emissa megnyugtatása ellenére is érzem, hogy sajog. Ám amíg ő itt van velem, addig el tudom viselni. Amíg mellettem van, addig nem eshet bajom.

Egyszer kinyitom a szemem, és kék eget látok. Aztán kinyitom újra, és fényesen ragyogó csillagok fogadnak a holdtalan éjszakában. Hullámokat hallok. Fa nyikorgását, evezők csobbanását.

Azokban az éberen töltött pillanatokban, amikor lángol a vállam, mást sem akarok, csak újra lehunyni a szemem. Tudom, hogy a lány nem valóságos. Attól még vissza akarom kapni.

Néha a kényelem képzete is elég.

Idővel azonban, mintha elvették volna meleg takarómat, felébredek.

Lassan tisztul ki a fejem. Nem tudom összeszedni a lelkierőm, hogy azonnal kinyissam a szemem. Ritmusos ringást érzek, a só illatát, a vitorlák csattogását hallom, és a minket körülvevő víz csobogását. Hátam alatt nyirkosak a deszkák, tunikámat pedig tavaszi szellő borzolja. Tehát nem nagy hajón lehetek, különben a fedélzet alá vittek volna.

Kába elmém igyekszik felzárkózni. Ott volt az a bronzpengékből álló kör, meg a karomba vésett szavak. A labirintusba vezető, zárt kijárat, aztán…

Aztán az a különös, fehér, kupolás terem a hóban, a hegytetőn, amely hol eltűnt, hol megjelent.

Vér.

Eltűnt a bal karom.

Reszketve sóhajtok. Gyászosan teszem. Nem kell odanéznem, hogy igazoljam – a fájdalom bőven elég bizonyság –, de azért felfeszítem a szemem. Hunyorgok a napfény enyhe kínzásától, és elfordítom a fejemet a felhőkkel pettyezett kékségről.

A vállamból kiálló, rövid csonkot burkoló, ázott kötés inkább fekete, mint vörös. A látványtól elszorul a torkom.

– Tá sé ina dhúiseacht. – A morgás a fejem fölül érkezik. Elfojtom a szenvedésemet, és megpróbálok helyet változtatni, ami annyira sikerül is, hogy meglássam pár lépéssel arrébb egy férfi alakját. Az idegen reagál a mozgásomra, odajön, hogy leguggoljon mellém. Izmos. Egyszerű térdnadrágot visel. Bonyolult csigavonalak és minták tömege borítja a felsőtestét, döbbenetesen kékek sápadt bőrén. – Bheith fós. – Ezúttal hozzám beszél. A hangsúlya nem elégedett, de nem is tűnik túl agresszívnek.

Felnyögök, és megrázom a fejem, hogy megpróbáljam a tudtára hozni, nem értem. Beszélni próbálok, ám csak száraz károgás tör fel a torkomból.

A férfi egy pillanatra távozik, majd visszatér, kezében egy vizestömlővel, amit a számhoz tart. Túl mohón iszom, az első kortytól fuldokolni kezdek.

– Mall! – Mogorva, de állhatatos. – Ól go mall.

Biccentek, nagyjából felfogom a lényeget, és ezúttal hagyom, hogy a víz csak lecsorogjon a torkomon. Ez segít. Fekszem tovább, mígnem már össze tudom szedni az eltökéltségemet, és felülök.

A termetes férfi felmordul, amint esetlenül megmoccanok, és egyetlen ujját a mellkasomhoz érinti, hogy visszatoljon a földre.

– Bheith fós.

Elfintorodom, habár a tette inkább ingerült, mintsem rosszindulatú. Nem kötöztek meg. Nem hinném, hogy rab vagyok.

– Nem értem, amit mondasz. – Erre kifejezéstelenül néz rám. – Dydw i ddim yn deall? – próbálkozom meg kümriül, az egyetlen általam ismert nyelven, ami hangzás alapján szerintem a legközelebb áll ahhoz a nyelvhez, amit ez a férfi beszél. Nem változik tőle az arckifejezése.

Nem sokkal később összekaparok annyi lélekjelenlétet, hogy kinyögjem négy másik nyelven is ugyanezt – még vetúzul is, mert az a rendkívül homályos benyomásom támad, hogy hallottam abban a különös, kupolás teremben, bár abból semmit sem tudok felidézni, amit nekem mondtak azokban a rettenetes kínokkal teli, sokkos pillanatokban. Akárhogy is próbálkozom, nem ér semmit. Az idegen ismét felém nyújtja a vizestömlőt. Hálásan elfogadom. Ez, valamint az erős tengeri szellő elűzi az elmémre telepedő köd maradványait. Könnyebbé válik a légzésem.

Ismét megpróbálok felkelni, és ezúttal, amikor a férfi megpróbál lefogni, válaszként rámordulok. Meglepetten hátrakapja a kezét, aztán vakkantva felnevet, és meghátrál.

Miután rövid ideig ügyetlenül igyekszem ülő helyzetbe küszködni magam, a hajó korlátjának támasztott háttal, felmérem a helyzetet. A csónakunk kicsi: alig hat méter hosszú, elnagyolt tákolmány, egyetlen árbóccal, középen négyszögletű, fehér vitorlával. A férfin kívül, akivel társalogni próbáltam, csak két másik alakot látok.

A második férfi kíváncsian figyel a kormánytól, de nem üdvözöl. Mint az első, ő is vadnak tűnik. Marconának. Ugyanolyan hosszú, vörös a haja, amit valamiféle fehér anyag borít, így frizurájuk a szél ellenére is megmarad tüskésen felállított, hátradöntött alakjában. Hasonlóan kanyargó, díszes kék jelölések sorakoznak az ő fedetlen felsőtestén is. A szimbólumok erősen Eidhin tetoválásaira emlékeztetnek, ám ezek vastagok és világosak. Felfestették őket.

A harmadik idegen nem messze, a jármű másik végében fekszik és alszik. A mellkasán fából készült, göcsörtös botot pillantok meg, rajta díszes faragásokkal, amelyek több jól elkülöníthető szakaszra bontják a berkenyét. Ebből a szögből nehéz kivenni a férfi vonásait, de fehér köpeny borítja a testét. Homályosan rémlik valaki ugyanilyen ruhában a hegytetőről, még mielőtt elájultam volna. Ez nem lehet véletlen.

Rámutatok.

– Beszélnem kell vele. – Szédelgek; a bot mintha izzana. Nem kellett volna felülnöm.

– Fos. – A hangsúly és a fintor egészen jól közvetíti, mi a válasz. Megpróbálok felállni, és rögvest vissza is roskadok, mire a két férfi kinevet. A hangjuk ocsmány, semmi együttérzés nincs benne.

Helyesbítem korábbi megállapításomat: talán azért nem kötöztek meg, mert egyszerűen nincs rá szükség.

– Hogy hoztatok át a hullámtörőn? Hová visztek? – motyogom kábán, és ezúttal előrefelé mutatok, míg pillantásommal végigpásztázom a vizet. A hullámok kéken sziporkáznak. Jobbra tőlünk buja, zöld partvonal húzódik, amely mentén haladunk, bár semmi ismerőset nem látok rajta.

– Bhailcnoc – mondja a hozzám legközelebb lévő férfi, megsejtve, mit kérdeztem, és ugyanarra mutat.

– Bhailcnoc – ismétlem. Talán ez az úti célunk neve. Vagy esetleg azt jelenti, „falu”. Vagy „város”. Vagy „haza”. Netán azt, hogy „ott fogunk megölni”. A rothadó istenekre, fogalmam sincs.

Pillantásom az alvó idegenre siklik, és megfordul a fejemben, hogy megpróbálom ordítással felriasztani, ám az ébredés utáni kezdeti erőm máris kiapadt. Hirtelen elviselhetetlenül kimerült vagyok. A csónak ringatása túl erős a hullámokhoz képest.

Az engem figyelő férfiak látható elégedettségére visszafekszem, és ismét Emissa képzelt társaságában keresem a megnyugvást.

– ÉIRIGH SUAS.

Felnyögök a türelmetlen böködéstől, és kinyitom a szemem. Tökéletes, csillagfényű ég ring a fejem felett. Még mindig víz nyaldossa a fát. Nem tudom, hogy csak egyetlen nap telt-e el, vagy több.

Esetlenül ülő helyzetbe tornázom magam, majdnem megcsúszva, ahogy ösztönösen használni próbálom a bal karomat. A fehér köpenyes férfi lenéz rám, és visszahúzza a botját, amellyel már épp újra meg akart bökni. Külsőre majdnem negyvenesnek nézem, a két megtermett társához képest karcsú, és hosszú vörös haját nem állította fel, túllóg a vállán. Az állán sűrű szakáll nő. Kék szeme fürkészőn figyel.

Ráismerek.

– Em… emlékszel rám? Te… beszéled ezt a nyelvet? – kérdezem tőle reménykedve, és bár az ősi vetúzival kapcsolatos tudásom eléggé megkopott, de talán még mindig felismerhető.

A férfi összevonja a szemöldökét.

– Cén teanga í sin?

Vek.

– Volt egy… fehér… hely – mondom lassan, gondosan artikulálva minden szavamat. – A hegyek között. Hó. Két másik. Te… beszéltél?

A férfi csak ráncolja a szemöldökét, és a társaira pillant, mintha azt kérdezné, ők jobban értenek-e. Amikor azok csak vállat vonnak, felsóhajt.

– Cian – szól hozzám ismét a fehéret viselő idegen, és magára mutat.

– Vis. – Erőtlenül a mellkasomra bökök, bizonytalanul inogva egy nagyobb hullám mozgását követve. Továbbra is gyenge vagyok, és ami még rosszabb, hiányzik az egyensúlyérzékem.

Ezt Cian is látja, mire motyogni kezd, aztán a háta mögött matat, és előás valamit, ami némi sózott halnak tűnik, és egy vizestömlőt. Megkordul a gyomrom. Mohón elfogadom mindkettőt.

Cian vígan fecseg nekem, amíg felfalom az ételt, és magamba döntöm a vizet, a táplálékkal pedig látszólag visszatér belém némi erő. Az alapján, ahogy a beszéde néha megváltozik, más-más nyelveket próbál ki rajtam. A két termetesebb férfi a csónak túlsó végében marad, és látszólag pár perc után érdeklődését veszti.

– Szavakat ne szólj – mondja hirtelen Cian olyan vidáman és szórakozottan, hogy szinte észre sem veszem, ezúttal értem őt. – Veszély.

Minden önuralmamra szükségem van, hogy ne reagáljak. Ugyanabban az esetlen vetúz dialektusban szól. Tovább eszegetek, és nézem a partvonalat, rá sem pillantva a férfira. A hullámok taraja halvány ezüstös. Burjánzó dombok emelkednek előttünk és mindkét oldalon – most jövök rá, hogy egy öbölbe értünk, és látszólag néhány egyszerű ház felé tartunk, melyeket kihegyezett rönkökből rakott torlasz vesz körbe. Tábortűz füstfoszlányai szállnak fel a hajnal halovány ígéretének háttere előtt. Girbegurba stég nyúlik a vízbe.

– Bhailcnoc – feltételezem.

– A szigeten kellett volna megölnünk téged. Nyertem időt. De nem sokat. – Ezután más nyelven tódítja felém a szavakat, ugyanolyan vidáman, míg én még mindig az úti célunkat figyelem. A szemem sarkából úgy látom, a másik két férfit nem érdekeljük. – Ma este. Állj készen. Előtte ne keverj bajt. Fejedet érintsd, ha érted.

Szórakozottan megvakarom a fejem, továbbra is a csillagfényes vizet nézve.

Cian elkeseredetten széttárja a karját, és odakiált valamit a bajtársainak, akik csak kuncognak. Visszabaktat hozzájuk, és úgy sejtem, könnyed beszélgetésbe elegyedik velük, teljesen figyelmen kívül hagyva engem.

Az elmémben cikáznak a gondolatok, a fájdalom, a kimerültség és a zavarodottság mind másodlagossá vált. Az arcom kíváncsiságot tükröz, a tartásom könnyed, miközben a part egyre közelebb ér. Fogalmam sincs, hol lehetek, vagy épp mennyit utaztunk, de van szövetségesem. Az első lépés, hogy el kell menekülnöm. Minden más miatt majd aggódom később.

Kikötünk, egy megfakult zöld ruhát viselő, magányos őr húz közelebb minket, ahogy a móló fáklyafényébe siklunk. Cian száll ki először. Most veszem csak észre, hogy fehér köpenyén bonyolult, zöld hímzés látszik, tele egymásba kapcsolódó csigavonalakkal, melyek a két harcos törzsére festett motívumokra emlékeztetnek. A kezét nyújtja, amikor bizonytalan lábon felállok, én pedig elfogadom, úgyhogy kisegít a szilárd talajra. Azt hiszem, egy ideig gondjaim lesznek az egyensúlyommal.

Miután eléggé összeszedem magam, hogy megvessem a lábamat, rezzenéstelen mozdulattal lándzsát tartanak a mellkasomhoz.

Ezt rövid, heves diskurzus követi – az őrt álló nőt láthatólag meglepi a jelenlétem, mielőtt még hátrébb lépne, és elkísérnének a kikötőből, végig a hegyes, fából ácsolt torlaszok mellett. Azok mögött végtelenül egyszerű épületek állnak: kerekek, zsúpfedeles tetővel, paticsfallal. A közöttük futó, üres utak alig többek fáklyával kivilágított, sáros ösvényeknél. Mégis hol lehetünk? Nem tudom meghatározni a stílust, és a Köztársaságon belül nem ismerek olyan helyet, amely megtarthatta volna a védelmét, függetlenül attól, milyen kezdetleges.

Többször is megbotlom az egyensúlyom és a kimerültségem miatt, mígnem betessékelnek egy ablaktalan kunyhóba, amelynek ajtaján keskeny rés húzódik, amibe farudat csúsztathatnak zár gyanánt. Az épületet egyetlen cölöp támasztja meg középen. A padlóba illesztett agyagedényben parázsló tűz megvilágítja az állatbőrökkel borított padokat, ám azon túl nem sok egyebet. Se szó, se beszéd leülök. Zihálok és szédelgek. Még ez a kis erőfeszítés is túl soknak bizonyult.

Cian figyeli a küzdelmemet, aztán mond valamit a két harcosnak. Azok rám pillantanak, majd távoznak, és becsukják maguk mögött az ajtót.

– Pillanatok múlva visszatérnek. – Távolságtartó viselkedése rögtön elillan, amint kettesben maradunk; szavait alig hallhatóan leheli, ahogy leguggol elém, és elővesz valamit egy övén viselt, kicsi erszényből. Egy zöld folyadékkal teli fiolát. – Igyad!

– Mi ez? – suttogom neki, elővigyázatosan szemlélve az italt.

– Segít majd aludni. Mélyen. Amikor felébredsz, felfrissültnek érzed magad. – Látja nem enyhülő gyanakvásomat. – Még mindig gyenge vagy. Nem lehetsz, ha ma este megszökni szeretnél, és az egyetlen esélyünk a ma este.

Vonakodva átveszem a fiolát.

– Nem biztos, hogy segítségre van szükségem az alváshoz – motyogom magamnak kimerülten, a közös nyelven, aztán: – Ezek az emberek miért… akarnak… engem ölni? – Megérteni sajnos sokkal könnyebb, mint előásni a megfelelő vetúz szavakat a saját kérdéseimhez.

– Nem ezek. Akik erre tartanak. Ruarc és a Pagony. – Habozik. A szemembe néz. – Félnek téged, Utazó. – A kijelentésben szerintem részben kérdés is rejlik, de kiáltás hallatszik odakintről, és Cian összerezzen, mielőtt válaszolhatnék erre valamit.

– Igyad. Most! – sürget ismét.

Még száz kérdés töri át a kimerültségemet. Az általa említett nevek nekem semmit sem jelentenek – tudni akarom, kik ők, hol vagyok, és mi a megveszekedett pokol történt az istenek verte karommal a labirintusban. De nem tagadhatom Cian hangjának sürgetését, és minden zavarodottságom ellenére látszólag őszintén aggasztja a biztonságom.

– Amikor szabadok vagyunk, vinnelek kell valakihez. A nevét nem tudom, de azt hallottam, te ismered majd őt. Tudja a nyelved – teszi hozzá gyorsan a fehér köpenyes férfi, látva a kétkedésemet. – Ő magyaráz neked mindent.

Szerintem az eltökéltség és a kék szeméből sugárzó megnyugtatás, nem pedig a szavak által biztosított hirtelen remény dönti el a helyzetet. Komoran, egyetlen hajtásra megiszom a zöld keveréket – majdnem fuldokolni kezdek, olyan keserű –, aztán visszaadom a fiolát.

Az ajtó döndülve kitárul a következő szívdobbanással, Cian pedig eldugja az üres üveget, hogy azt ne lássák a harcosok, és feléjük fordul.

– Fós aon rud – morogja, és ingerülten rám pillant. – Ná lig aon duine isteach nó amach go dtí anocht. – Szerintem ez utóbbi valamiféle parancs lehet.

A két férfi félreáll, hogy átengedjék, Cian pedig hátra sem pillantva távozik. Becsukódik az ajtó.

Súlyosan puffan a kinti rúd, amikor a helyére kerül, én pedig egyedül maradok.


III.

AHALÁL EGY KAPU.

Ez túl sokszor hangzik el azóta, hogy aznap felébredtem az Akadémia gyengélkedőjén. Az apám szavai. Egy kísértet hiú nyugtatása.

Mégis, amikor némán csatlakozom a gyászolók sokaságához, ujjaimmal érintve a tarisznyámban lapuló fahajót, akaratlanul is eltöprengek rajta még egyszer. Akaratlanul is elcsodálkozom azon, vajon apám kísértete képtelen módon tényleg több lehetett-e lázálmoktól szenvedő, búskomor elmém kitalációjánál.

Még egyszer sem akartam ilyen kétségbeesetten hinni valaminek az igazságában, mint itt és most.

A Nekropolisz csipkézett csúcsai magasodnak nyugaton, kitakarva a lenyugvó napot. Több százan gyűltünk össze csendben egy máglya körül. Szimbolikus az egész. Callidus testét már elhelyezték az Ericius-kriptában. Amikor pár órával ezelőtt megérkeztem, arra kértem a családját, hadd láthassam még egyszer, utoljára a barátomat. Nemet mondtak.

Majd belefulladok a füllesztő és nehéz gyászba, ahogy a tömegen keresztül a lángokba bámulok. Elfojtom magamban.

– Rendben leszel? – dünnyögi nekem kümriül a megtermett, vörös hajú ifjú, aki mellettem áll. Nem néz rám, de tudom, hogy észreveszi, amikor néha megtántorodom.

– Igen.

Eidhin felmordul. Ő azon kevesek egyike, akik nem pillantgatnak rám lopva, annak ellenére, hogy hátul vagyunk, és bejelentés nélkül érkeztünk. Máshol jártunk Agerusban, amióta leszálltunk az Akadémiáról érkező transzvektről – csak ücsörögtünk, beszélgettünk a tavaszi napfényben, és az utolsó pillanatig halogattuk az érkezésünket Callidus szertartására. Én javasoltam. A jelenlévők közül sokan beszélni akarnak majd velem a Iudiciumról, én azonban a barátomat jöttem meggyászolni. A kérdéseik még várhatnak.

– Úgy festesz, mint aki mindjárt összeesik.

– Káprázat az egész. Nem vagyok már olyan szimmetrikus, mint régen. – Pislákoló narancssárga fény világítja meg tunikám üresen lógó bal ujját. Jelenleg a szellemes megjegyzések szolgálnak a legjobb védelmemként az ürességgel szemben, ami ezt a veszteségemet kíséri. Még most is fáj a karom. Az idő nagy részében úgy érzem, mintha még mindig meglenne.

Elöl, a lángok fénye által határolt körvonalként a pap magára vonja az egybegyűltek figyelmét. Szavai hangosan zengenek a hidegben.

Ünnepélyes boráldozatot mutat be, és elkezdi barátom gyászszertartását.

Hallgatom, annak ellenére, milyen üresnek érzem magamat tőle; sajog, ha eltöprengek azon, vajon Callidus mit gondolt volna erről az egészről. Olyan sokan jöttek el! Mennyien ismerték őt? A ruhájuk alapján többen patríciusok – idősebb férfiak és nők, valószínűleg a Kormányzat szenátorainak és az Ericius család vagyonos ügyfeleinek a keveréke. Sokan pedig biztosan csak a támogatásukat akarják kifejezni Ericius magnus tertius felé.

A magnus maga elöl áll a felesége mellett, lehajtott fővel, az oldalán két lefátyolozott arcú lányával – Callidus húgaival. A máglya túloldalán Veridiust is látom, mellette komor és sápadt diákok falkájával. Indollal, Iróval, Aequával. Emissával. Utóbbi észreveszi a lángokon keresztül, hogy őket nézem. Elkapom a tekintetem, mielőtt reagálhatna.

Nem telik sok időbe, mire a pap átadja a szót a tertiusnak. Most először tudom igazán megnézni a férfit, akihez a sorsomat kötöttem. Karcsú, az átlagmagasságúak között alacsonyabbnak számít. Jól láthatóan biceg. Még azonban ebből a távolságból is erő sugárzik belőle. Ahogy az egybegyűltek felé fordul, túlságosan is tisztán látom Callidust szögletes vonásaiban és gyorsan rebbenő, barna szemében.

Elvesztett fiáról kezd beszélni, ám olyan halkan, hogy alig hallom. Főképp évekkel ezelőtti történeteket hoz fel. Félúton elfúl a hangja, és nem képes folytatni. Lesüti a szemét, szipogás és zokogás tölti ki a hirtelen beálló csendet. Érzem, hogy könnyek gyűlnek a szemembe. Tudom, hogy a cateni temetéseket egyesek a gyászukkal való kérkedés lehetőségének tekintik, és hirdetik a patríciusoktól elvárt, istenfélő fájdalmukat, de nem hiszem, hogy ez most csupán színjáték.

Én csak egy apát látok ott, aki még mindig képtelen felfogni, hogy a fia, akit szeretett, tényleg meghalt.

A magnus tertius hamarosan összeszedi magát. Befejezi a beszédét. Szavaival nem csorbítja Callidus fontosságát a családja számára, és abbéli szégyennek sem adja jelét, hogy fia az Akadémián csak a hetes osztályig jutott. Erre számítottam, ennek ellenére örülök, és nem pusztán Callidus emléke miatt. Ha a censor elhatárolta volna magát a fiától, vitatható lenne gyors érvelésem, amellyel mellé rendeltettem magamat.

A férfi után másokon van a beszéd sora. Komoly dicséretáradat következik, amelynek egy részében sikerül épp akkora megbecsülésben részesíteni a tertiust, mint az én drága, halott barátomat. Callidus egészen szórakoztatónak találta volna a talpnyalást.

A gyászbeszédek addig folytatódnak, mígnem végül teljesen besötétül az ég. Ezt rövid menet követi a Nekropolisz lábáig, majd a pap néhány végső, ünnepélyes szava.

Aztán már véget is ér a szertartás.

Egy ideig csak állok Eidhin mellett. Egyikünk sem szól. Nem igazán tudom, most mitévő legyek. A sokaság elidőzik – halk, visszafogott motyogás tengere vesz körbe minket. Sokan türelmesen várnak, hogy részvétüket nyilvánítsák Ericius magnus családjának. Eltöprengek, vajon mennyien szeretnék pusztán azt, hogy a jelenlétüket kellőképpen tudomásul vegyék.

– Vis?

Összerezzenek a hangra. Megfordulok, és észreveszem Veridiust – pár lépéssel arrébb áll, sötét tógája az árnyak közé olvad. Szerencsére egyedül van. Piszkosszőke haját most az egyszer gondosan megfésülte. Azóta nem beszéltünk, hogy tegnap elhagyta az Akadémiát – azóta nem, hogy úgy döntöttem, a Kormányzatnak akarok dolgozni, visszautasítva Veridius ajánlatát, hogy csatlakozzam hozzá a Vallásnál. Azóta nem, hogy azt állította, meg akar akadályozni egy újabb Kataklizmát.

– Principalis.

Veridius aggodalmas mosollyal felel hűvös köszöntésemre. Kék szemében annyi aggodalom ül, hogy már-már valósnak vélem.

– Azt hiszem, váltanom kell néhány szót Ulniusszal, miután visszatérek. Még nem kellene talpon lenned, és főleg nem itt.

– Ő ugyanezt mondta nekem. Egészen a transzvektig vitatkozott velem. – Ulnius kényszeríthetett is volna, nem lett volna nehéz bevonni az őröket, de az Akadémia orvosa megértette, miért akarok elmenni, és ő ennél jobb ember. Veridiusnál mindenképp. – Már elintéztem, hogy holnap Catenben fogadjon egy orvos. Jól vagyok.

– Ezt örömmel hallom, Vis. Az ilyen gyors felépülés bizony jó jel. – A principalis szavaiban nyoma sincs cinizmusnak. Nyoma sincs ingerültségnek amiatt, hogy kibújtam a felügyelete alól. Csak olyan őszinte és törődő a viselkedésre, melyről még most, a tudásom birtokában is nehezen hiszem el, hogy puszta színjáték. – Annyira boldog vagyok, hogy…

– Mit akar, Veridius? – Blazírt türelmetlenséggel adok nyomatékot a nevének. Már nem vagyok diák, és nincs kedvem a külsőségekhez.

Veridius egy pillanatra összevonja a szemöldökét, majd felsóhajt, és Eidhinhez fordul.

– Bocsáss meg, Eidhin. Válthatnék vele néhány szót négyszemközt?

A barátom rám pillant.

– Válthatna? – A közös nyelven kérdezi, nem törődve vele, hogy a principalis is hallja. Nem mondtam el neki mindent, ami a Iudicium alatt történt, részben azért, mert még fogalmam sincs, mennyit áruljak el neki, részben pedig azért, mert még nem állok rá készen. Azt azonban tudja, hogy legalább egy részéért Veridiust okolom.

– Nem tart sokáig – nyugtatom meg mogorván.

Miután Eidhin hallótávolságon kívülre kerül, Veridius közelebb lép. Halkabbra fogja, bár senki sem áll a közelben.

– Átgondoltad azt, amit tegnap mondtam? – Kétségem sincs afelől, hogy mire céloz. A beszélgetésünk után, és miután kis fahajót találtam az ágyam mellett, kevés egyébre gondoltam.

– Azt mondtam, meghallgatom, amit mondania kell, amikor készen állok. – Küszködöm a hirtelen rám törő szédelgéssel. – Alig egy nap telt el.

– Én pedig azt hittem, sokkal hosszabb ideig nyomod majd az ágyat. – Higgadt és sima modorú, ám a komor, ugyanakkor együttérző arckifejezése változatlan. Bárki más számára egy korábbi diákját vigasztaló tanítónak tűnne. – Veszélyben lesz az életed, amint Catenbe érsz. Megpróbálom megállítani azt, ami közeleg, de vannak olyanok, akik azt hiszem, épp az ellenkezőjét akarják. És ha tudomást szereznek a létezésedről, nem leszel biztonságban. – Nem ereszti a pillantásomat. Megpróbálja megértetni velem a kijelentése komolyságát.

– Akkor gondoskodnunk kell arról, hogy senkinek se kotyogjuk el.

– Nem ezt… – Felsóhajt. – El sem tudom képzelni, mi mindenen mész keresztül, Vis. Tényleg nem. De könyörögve kérlek, ne hagyd, hogy elvakítson a fájdalmad! Vedd észre, mi zajlik valójában. Neked kérdéseid vannak, nekem pedig válaszaim, és az istenekre, elég okos vagy, hogy tudd, szükséged van rájuk. Amikor készen állsz, üzenj. Solivagusról bárhová elküldetek érted egy transzvektet.

Elfojtom a késztetést, hogy újabb flegma megjegyzéssel reagáljak, helyette inkább határozottan biccentek.

Akármennyire is fáj beismernem, a principalis nem téved.

– Helyes. – Előbbi halk szavaival mintha feloldódott volna benne valamiféle feszültség, ami nem is látszott rajta. Veridius körbepillant, úgy fest, kész véget vetni a társalgásnak, ekkor azonban elbizonytalanodik. – Ha már beszélgetünk… A barátaid aggódnak érted.

Körbemutatok a körülöttünk lévő, néptelen területen.

– Látom.

– Kétségbeesetten szerettek volna idejönni, amint véget ért a szertartás – dorgál meg a principalis. – Megkértem őket, hogy ne tegyék. Úgy gondoltam, ahelyett hogy segítene, épp ma inkább kimerítő lenne. De ha tévedtem, akkor megyek, és idehívom őket.

Szótlanul meredek rá. Nem tudom, mit feleljek. Igaza van. Nem állok készen. Nem vagyok készen az együttérzésükre. Nem vagyok készen Indol kérdéseire. Nem vagyok készen tudni, Aequa miért nem jutott el Callidushoz a Iudiciumon. És ami Emissát illeti… vek. Valahányszor eszembe jut, azt sem tudom, mit érzek. Kaotikus az egész.

Azt viszont gyűlölöm, hogy ezt Veridius megérti.

– Mondja meg nekik, hogy Catenben majd felkeresem őket – motyogom.

– Úgy lesz. Azonban ne becsüld alá a jelenlegi feszültségeket. Egyre súlyosabb a széthúzás. Az alapján, amit hallottam, szerintem nehézkesnek találod majd, hogy négyszemközt beszélj olyasvalakivel, aki nem a Kormányzat része. – Veridius higgadtan megérinti az ép vállamat. Még mindig fenntartja azt a tökéletes, törődő látszatot. – Minden jót, Vis. És komolyan mondom, légy óvatos Catenben, és ne húzd túl sokáig, amíg újra felkeresel. El kell kezdenünk bízni egymásban. – Elfordul, indulni készül.

A haragom, ami a legutóbbi mondatáig izzott, de féken tartottam, most fellobban. Nem tudom megállni. Bízni.

– Mondja csak, principalis – szólok utána. – Belli temetésén is részt vett?

Veridius tagjai megdermednek, szinte észrevehetetlenül.

– Mindegyiken részt vettem, Vis. – Nem néz vissza rám. – És mindegyiküket megsirattam.

Elsétál.

Eidhin újra csatlakozik hozzám, míg a principalis után meredek, haragom pedig olyan gyorsan kialszik, ahogy felizzott, zavarodott parázslást hagyva maga után. Ha Veridius tényleg megpróbál megállítani egy új Kataklizmát, akkor egyáltalán kellene haragudnom rá? Már nem egészen tudom.

A mellettem álló tagbaszakadt fiú követi a pillantásomat. Csend telepszik ránk a többi gyászoló halk duruzsolása közepette.

– Felajánlotta, hogy felszabadít az apámmal kötött egyezség alól – mondja Eidhin halkan, kümriül.

Rápillantok. Oda a dühöm. Valamiképp biztosan félreértem a dolgot.

– Azt mondta, már megkapta az engedélyt. És az enyém lehet, írásban, a princeps pecsétjével – folytatja Eidhin. A hangja szokatlanul feszült, és a szemöldökét ráncolva figyeli a tömegbe vegyülő principalist. – Nem lett volna más dolgom, mint egyedül megnyerni a Iudiciumot. Akkor a népem sorsa többé nem függene az engedelmességemtől. Akkor bármit megtehetnék, és nem lennének következményei. Nem fenyegetne a szipolyozó.

Ekkor végre rám néz.

– Azt hittem, a csábítás túl nagy lesz. Úgyhogy visszautasítottam. És meghalt a barátunk. – Kék szemében a tűz és a mélyen gyökerező bánat tükröződik. – Egyszer azt mondtam neked, hogy így változtatnak meg. Apró kompromisszumok során át. Mindenkinek meg kell találnia a helyét, és sosem áthágnia a határait. Továbbra is hiszel ebben?

Még akkor is a válaszomon töprengek, amikor mozgást észlelek a bal oldalamon, és egy számomra ismeretlen fiatalember bomlik ki a sötétségből.

– Üdv, Catenicus! – A ránk boruló éjszaka ellenére is viselt, színezett szemüvegéből ítélve legalább sextus. Vagy nem érzékeli, hogy félbeszakítja a beszélgetésünket, vagy nem érdekli. – A magnus tertius kíván beszélni veled. – Sarkon fordul, és elsétál, nyilvánvalóan arra utalva, hogy kövessem.

Eidhin dühösen mered a távolodó férfira, majd felsóhajt.

– Csak nyugodtan. Menj! Később folytatjuk.

Nem mozdulok, mert még mindig küszködöm azzal a rettentő titokkal, amit az imént árult el nekem. Pontosan tudom, mennyire nyomasztja barátomat a Hierarchia és az édesapja egyezsége. Csak sejtéseim lehetnek azzal kapcsolatban, mennyire csábíthatta Veridius ajánlata.

Félig elfordulok, hogy útnak induljak, de meggondolom magam. Előrelépek, közel hajolok, és az ép karommal átölelem Eidhin vaskos nyakát.

– Sose hagyd, hogy megváltoztassanak, Eidhin. Soha. Tisztességesebb és nagyobb barát vagy, mint amiben bárki is reménykedhetne – súgom indulatosan a fülébe. – És Callidus ugyanezt mondaná neked.

Eleresztem, majd válaszra sem várva a tertius hírnökének nyomába eredek.

A színezett szemüvegű férfi szótlanul vezet el a fojtott hangú sokaságtól és a Nekropolisztól, követve a völgyet megvilágító, nagy odafigyeléssel gondozott Örök Tüzek egyikének vonalát. Akkor tehát nem az Ericius-kriptába megyünk. A lelkem egy része reménykedett benne, hogy még egyszer, utoljára láthatom Callidust.

Megpróbálok nem sokáig rágódni ezen, és inkább arra használni az utat, hogy lenyugodjak, és rendezzem a gondolataimat. Nem ezért vagyok itt, de gondoltam, hogy ma este sor kerülhet erre.

Jó egy percig gyalogolunk, magunk mögött hagyva a gyászolók susogását. Tőlünk balra a tűz hangosan ropog a csendben, és enyhíti az este egyre erősödő hűvösségét. Magas, formára metszett ciprusok futnak a jobb oldali út mentén. Azokon túl számtalan sírkő körvonala sejlik fel.

Aztán hirtelen befordulunk két fa között. Csupán a csillagok világítják meg az utunkat. Lábunk alatt murva ropog. A szemem hozzászokik a fényviszonyokhoz, és pont mielőtt nyugtalanul rákérdezhetnék, hová megyünk, észreveszem előttünk a magnus tertiust. Egy padon ül, körülötte sötétség. Az éjszakába bámul. Még ebből a távolságból is egyértelmű hatalom sugárzik belőle.

Feláll, amikor észreveszi a közeledésünket. A korához képest fiatalnak tűnik. Abban a pillanatban, a homályban szinte már azt hiszem, a barátom áll előttem.

A magnus a fiatalemberre pillant, aki elvezetett idáig, és aki ezt a pillantást elbocsátásnak veszi.

– Akkor tehát, itt vagyunk, Catenicus. – Callidus apja csak akkor szólal meg, amikor teljesen egyedül maradunk. Közelről látom az állát borító, sötét borostát. A szemében ülő, reménytelen kimerültséget. A gyász gyötrelme még egy tertius hatalmát is képes mérsékelni.

– Ericius magnus. Megtiszteltetés. – Akár a Hierarchia censora, akár nem, ezt már-már őszintén mondom neki. Callidus elismerően beszélt az apjáról. – És… a fia. El sem tudom mondani, mennyire sajnálom. Jó barátom volt. – A végén akaratom ellenére megremeg a hangom. Durva köhögéssel rejtem el.

– Én is így hallottam. – Búskomor, de határozott. Nem az udvariaskodás érdekli, még ha szívből is jön. – És áruld csak el… Ezért döntöttél úgy, hogy ennyi gondot okozol nekem?

– Uram?

– Legyünk őszinték, Catenicus. Mondjuk el egymásnak az igazságot itt, a sötétben, amíg még van rá lehetőségünk. Igen merész húzás, hogy hozzánk, a Kormányzathoz csatlakozol. Merész húzás akkor, amikor a Kormányzat és a Katonaság közötti viszony nyugtalanítóan törékeny. Olyan cselekedet, amelyet legjobb tudomásom szerint nem mi kezdeményeztünk. – Ericius magnus szigorúan néz rám. – Te egy Telimus vagy. Catenicus. Az Akadémia domitora. A Katonaság megadott volna neked bármilyen pozíciót, amit csak akarsz, én azonban biztosíthatlak, hogy nálunk semmiféle különleges bánásmódban nem részesülsz majd. Azzal, hogy ezt teszed, semmit sem nyersz, azonban sok mindent veszítesz. Szóval, ha kicsit is vágysz a bizalomra, ha kicsit is vágysz az előrelépésre, akkor most rögtön el kell árulnod nekem, egészen pontosan miért folytatjuk most ezt a beszélgetést.

Hagyom, hogy ráncba szaladjon a szemöldököm. Hosszú másodpercekig nem felelek. Nem azért, mert meglepődtem – tudtam, hogy erre, vagy valami nagyon hasonlóra számíthatok. Már kitaláltam a válaszaimat. De akkor is jobb, ha először úgy tűnik, megrökönyödtem.

Végül belenézek a tertius szemébe.

– Mert tudni akarom, Callidus miért halt meg. És gondoskodni akarok róla, hogy megfizet érte a bűnös.

Alig észrevehető, ám Ericius magnus pillantásában kiélesedik valami.

– Ha az anguisok nyomába akarsz eredni, akkor bizonyára a Katonaság lett volna a legjobb lehetőséged – jegyzi meg óvatosan.

– Igen.

Callidus apja fürkészőn méreget, majd biccent. Megértés sugárzik a mozdulatból. Nem hiszem, hogy az anguisok felelősek a Iudiciumért, legalábbis nem kizárólag ők.

A reakciójából ítélve ezt ő is így gondolja.

Érdekes.

Összekulcsolja a háta mögött a kezét. Nyíltan viseli a fájdalmát, ahogy a hófehér sírköveket személi, melyek a völgyben húzódnak.

– Azt mondták, vele voltál a halálakor.

Nagyot nyelek.

– Igen. – Hirtelen újra a karjaimban érzem a barátomat, véresen és összetörve. Küszködik minden lélegzetvételért. Aztán pedig már nem.

– Állítólag magaddal cipelted. Egészen az Akadémiáig. – Végre rám néz. A pillantása a bal oldalamra rebben.

– A barátom volt – emlékeztetem rá halk szóval. A hangom ezúttal tényleg elcsuklik.

A censor arca grimaszba rándul, és ismét félrepillant, tükrözve a saját gyászomat. Sebezhetőséget mutat, még ha csak rövid időre is, ez pedig ellentétben áll a belőle sugárzó, természetfeletti erővel.

– Jobb lenne, ha ezt ön is tudná, uram – mondom, miután összeszedem magam hozzá –, hogy ő csupán azért került a hetes osztályba, mert kényszerítették. Hibázott: egy másik diák, Belli Volenis rendelkezésére bocsátott bizonyos cenzus során keletkezett dokumentumokat, bennük a közelmúlt Iudiciumjai során bekövetkezett halálesetekkel. Meg akarta védeni a lányt. Ám ő elvette az iratokat, és közölte, hogy ha Callidus nem bukik le a hetes osztályba, akkor átadja a dokumentumokat az apjának. – Levegőt veszek. – Belli meghalt a Iudicium során, az iratok pedig biztonságban vannak, Callidus egy-két hónappal ezelőtt visszaszerezte őket. Egyszerűen túl későn történt minden, hogy feljebb juthasson. Ő nagyon… nagyon szerette volna, ha ön tud erről.

Ericius tertius szorosan lehunyja a szemét.

– Amikor ilyen gyorsan ilyen mélyre süllyedt, feltételeztem, hogy ennek oka van. Jó oka. Ha pedig nincs, akkor határozottan emlékeztetni kell rá, hogy többre képes. – Megrázza a fejét. – De nem kellett volna azt mondanom neki, hogy ne csatlakozzon hozzánk az Ősök Ünnepén. Szerettem volna, ha eljön, hogy megkérdezhessem tőle, mi ez az egész, de végül… – Elfintorodik. Bánja a múltbéli döntéseit. Gyászolja az elvesztett időt, amit már sosem kaphat vissza.

Aztán fürkészni kezd engem. Hirtelen gyanakvónak tűnik.

– És az iratok?

– Még mindig az Akadémián vannak, de biztonságban. Elrejtve. Amint ismét hozzájuk férek, visszaadom őket önnek. Függetlenül attól, mi történik kettőnk között. A szavamat adom.

– Ilyen egyszerű az egész?

– Megígértem Callidusnak, hogy így lesz.

Engem méreget. A szemöldökét ráncolja, mintha megoldásra váró kirakós lennék.

– El fognak szigetelni téged, Catenicus. Elkerítenek mindenkitől és mindentől, aminek köze van a Iudiciumhoz, a Katonasághoz vagy a Valláshoz. Ahogy a magas rangú szenátorainkhoz sem férhetsz majd hozzá olyan könnyen. Engem is beleértve. – Körbepillant. Habár úgy tűnik, kettesben vagyunk, mindketten tudjuk, hogy túl veszélyes idekint folytatni ezt a beszélgetést. – Azt hiszem, most már értem a céljaidat. Szeretném támogatni őket. Ám egy sextus számára ez nehéz feladat lesz.

Nyugtalanság költözik a gyomromba, amikor felfogom, ez mit jelent.

– Uram?

Hagyomány szerint, ha domitorként végzem el az Akadémiát, az quintussá tenne, míg a hármas osztályból mindenki más hasonló előléptetésre számíthatna a következő pár évben.

– Természetesen megtisztelnek majd a nyilvánosság előtt. Ünnepelni fogják a hősiességedet és az önfeláldozásodat, illetve a sikeredet. Semmiben sem szenvedsz majd hiányt. – A tertius tényszerű higgadtsággal közli mindezt. – Ám a gyanakvásuktól függetlenül sokan vannak a Kormányzatban, akik azon tűnődnek, hogy csökkentett testi tulajdonságaid befolyásolják-e az akarathasználó képességedet. Meg fognak kérni, hogy csináld végig a Kinevezést, éppen úgy, mint bárki más.

Pár másodpercig semmit sem szólok, arckifejezésem teljesen semleges marad. Az Akadémia minden végzettjének felmérik az akarathasználói képességét, mielőtt kineveznék őket valamelyik piramisba. A legtöbbek számára fontos lépés, a tehetség összehasonlításának alapja, mely mérőszámként szolgál, egy adott egyén milyen magasra juthat a Hierarchiában.

Csakhogy mindig azt mondták, csupán formaság az egész, ami a kezdeti rangjaink megbolygatását illeti. Szinte bele sem gondoltam eddig.

Sextus, nem pedig quintus. Sokkal-sokkal könnyebb lenne félresöpörni. Figyelmen kívül hagyni.

Kiközösíteni készülnek. Szimbolikus lenne. Csupán névleg tartoznék a Kormányzathoz.

– De rendelkezésre áll egy quintusi pozíció. – Higgadtan, asszertíven, és magabiztosan beszélek. A bennem forrongó iszonyatból semmit sem mutatok. A felismerésből, hogy a sérülésem talán még több mindentől megfoszt majd.

– És még mindig domitor vagy – helyesel könnyed hangon Ericius tertius. – Emelkedj ki továbbra is a társaid közül, és fel sem merül majd, hogy az elmúlt év során kiérdemelteknél kevesebbet kell kapnod.

Pillantása ismét rajtam nyugszik. Jelentőségteljesen.

Kár, hogy a hiányzó karom igenis gondot jelent. Az akarat használatának vannak fizikális vetületei is. Újra és újra elismételték nekünk, hogy minél egészségesebb a test, a folyamat annál könnyebbé válik. És ennek a fordítottja is igaz.

A tertius témát vált:

– Nem maradhatok, de örülök, hogy ma este találkoztunk. Köszönöm, amit a tudtomra hoztál, Catenicus. Most már értem, a fiam miért nevezett a barátjának. Tudd, hogy Catenben van még legalább egy barátod. – Búcsúzásképp biccent, tiszteletét a szavai és a mozdulatai is kifejezik. – Egységben az erő. Alig várom, hogy tovább beszélgessünk, miután átestél a szertartáson. – Szapora, esetlen léptekkel visszaindul a távoli Örök Tűz felé vezető ösvényen.

– A szertartáson, uram? – szólok utána.

Értetlenül hátrapillant a válla felett.

– Az Aurora Columnaenál. A Kinevezésen nem mehetsz keresztül, ha nem tudod használni az akaratot, Catenicus. – Derű nélkül kuncog az elgondolás abszurd voltán, majd ismét elfordul.

Figyelem, ahogy visszabiceg a tüzek felé, engem pedig beburkol a hűvös éjszaka, az enyhén füstszagú levegő. Hát persze. Nem egészen felejtettem el, de az elmúlt pár óra kiverte a fejemből. Azt, hogy fel kell adnom a lényem egy részét, amit egészen eddig szentként őriztem. Már csak ez az utolsó, visszavonhatatlan lépés vár, hogy a Hierarchia részévé váljak.

Megesküdtem, hogy sosem lépem át ezt a határt.

Csillagok pislákolnak az árnyékba boruló hegyek fölött. Társaságot csupán a holtak csendje nyújt. Még mindig nyomom veszhetne. Itt és most. Egyszerűen… nem mennék vissza. Talán ez a legutolsó esélyem.

Csakhogy, mint bármikor, amikor a tegnapi ébredésem óta ez az eszembe jutott, most is tudom, hogy ez csupán elméleti lehetőség. Befejeztem a menekülést.

Kihúzom magamat. A Nekropolisz derengő feketesége felé fordulok.

A magnus tertius nyomában elindulok a sötétben.


IV.

EGÉSZEN KÜLÖNLEGES DOLOG először felkelni azután, hogy az általad ismert világ darabjaira hullott. Pár pillanatnyi áldott, sötét tudatlanság, amikor még hat az álommal járó feledés. Aztán beszivárog az az érzés, hogy valami nem stimmel, habár a részleteket nem ismered. Zavarodottság és tagadás, miközben az elme kényszeredetten kutat, azt remélve, hogy semmit sem talál, ám a lelked mélyén tudod. Tudod.

Aztán visszaárad az egész. Az ember sokkos állapotban fekszik, megpróbálja meggyőzni magát, hogy ez az egész nem emlék, hanem a nyugtalan alvás kitalációja. És végül jön az elfogadással járó csüggedés. A valóság gyomrosa.

A megértés, hogy ami normális, az ma már valami új és bizonytalan.

Beborít a sötétség, akárhol is vagyok. Majdnem mindent elfed. Utoljára arra emlékszem, hogy Caerorral állok a kráter peremén, előttünk a háromszög alakú üvegátjáróval, alattunk lüktető fénnyel. Az egész mintha egyetlen hosszú rémálom lenne, a labirintustól egészen odáig. Most már azonban tudom, hogy nem az volt. Tudom. A levegő kicsit még mindig marja a tüdőmet. Érzem a karomon a vitaerium hűvös kövét.

– Vis. – Közelebbről hallom a hangot, ami felébresztett, és hirtelen megfogja valaki a vállamat.

– Caeror?

– Ne haragudj, hogy korábban keltelek, de nagyon szeretném, ha velem jönnél.

Feltápászkodom, és a csuklóm alsó élével megdörzsölöm a szememet, mielőtt hunyorogva körbepislognék a homályban. Viszonylag kicsi ez a hely – épp csak látom a tőlem balra és jobbra, mintegy háromméternyire húzódó, durva falakat, melyeket a két oszlop által kijelölt bejáraton beszűrődő, rendkívül gyér fény világít meg. Az egyik oldalon egy polc van, rajta cserépedények és kis szobrocskák homályos körvonalai. Azt is érzékelem, hogy minták borítják a falakat. Kép jellegű dolgok, habár a részleteket egyáltalán nem tudom kivenni.

– Hol vagyunk? – Megkordul a gyomrom. Idebent meleg a levegő, és a Iudiciumon viselt, szakadt ruháimnak nyoma sincs: helyükre durva, térdig érő vászonszoknya került. Ezen túl azonban mezítlábas és félmeztelen vagyok, csupán a karomra erősített, szkarabeuszos amulett ékesít. – Az istenekre! Korábban? Mégis mennyit aludtam?

– Qabrban, és épp eleget. Mondjuk, hogy egy hetet.

– Egy hetet?! – Talpra kászálódom, Caeror alakja pedig gyorsan elkap, mielőtt elesnék. Elgémberedtek az izmaim, ami az imént hallottak alapján egyáltalán nem meglepő.

– Azt az eszközt, amely segítségével eljutottunk ide, terelőnek hívjuk. Biztonságos és gyors, de az utazás idejére kikapcsolja az elmét. Utána… viszonylag hosszú pihenésre van szükség.

– Eszedbe sem jutott ezt megemlíteni?

– Ó, dehogynem. – Vidámsága visszhangzik a sötétben. – Na, gyere! Menet közben beszélgetünk még.

A szemem lassan hozzászokik a viszonyokhoz. Hagyom, hogy Caeror vezessen előre, a fénypászma felé, túl a két oszlopon – szögletesek, és különös, embereket és állatokat ábrázoló festmények borítják őket –, amelyek a bejáratot őrzik.

Megtorpanok.

– Qabr – mondja Caeror, túlságosan is nagyszabású mozdulattal széttárva a karját az előttünk húzódó hely felé.

Hatalmas hasadékba érkeztünk. Onnan, ahol állok, jó harminc méter mélyen van a talaj, és legalább ugyanolyan magasan a mennyezet. Utóbbi idővel kanyargó repedésekké és szakadásokká keskenyedik, amelyek alig engedik, hogy a napfény erőtlen sugarai beszivárogjanak. A túlsó fal kevesebb mint tizenöt méternyire húzódik, rajta tucatnyi szinten faragott gyalogjárók és lépcsők, illetve több száz árnyékba burkolózó, festett bejárat sejlik fel. Amennyire meg tudom állapítani, nagyjából mindegyiküket tükrözték ezen az oldalon.

A kripták sora kétoldalt addig húzódik, amíg a szem ellát, és belevész a homályba. Nincsenek se fáklyák, se lámpások, se más fényforrások, amelyek elűzhetnék a könyörtelen sötétséget.

Elfordulok. Hátrapillantok a feketeségbe, ahonnan érkeztünk.

– Egy kriptába fektettél?

– Méghozzá nagyon kellemes kriptába. Az egyik legkellemesebbe – nyugtat meg Caeror, és megbök, hogy induljak el a gyalogjárón. Hasonló ruhát visel, mint én, habár vékony, fekete penge lóg a derekán. – Szerintem korábban nem is temettek oda senkit.

Rámeredek, ő meg elvigyorodik.

– Majd hozzászoksz. Az ott alváshoz, és… hát, minden máshoz is. – Vezet tovább, én pedig halvány hangfoszlányokra leszek figyelmes, amelyek talán valamiféle feszült beszélgetésből származnak. – A helyiek Qabrnak hívják a kriptáknak ezt a szakaszát. De nagy általánosságban otthon valahol Nüripk keleti részén lennénk.

Kábán követem őt egy keskeny, faragott lépcsősoron, mígnem elérjük a szakadék sziklás alját. Nüripk. Annál nincs is északibb hely. Több mint kilencezer kilométerre esik Solivagustól.

Közeledünk a hangokhoz előttünk, amelyek között egyértelműen akadnak vitatkozók. Kezdetben azt hiszem, hogy egy számomra ismeretlen nyelven beszélnek, idővel viszont elkezdek felismerni szavakat. Vetúzt használnak. Legalábbis annak egy formáját. Erős akcentussal beszélik, és vannak olyan részei, amelyek egyáltalán nem is hangzanak megfelelőnek, de egy kicsit felfogok belőle, miközben lelassítok, és megpróbálok a beszélgetésre összpontosítani.

– Mi folyik itt?

– Még nem vagyok benne biztos. De ha az, amire gyanakszom, akkor ki kell majd mennem a szabadba. Vagyis velem kellene tartanod, mert a qabriak… – Felsóhajt. – Maradjunk annyiban, hogy időbe telik, mire megkedvelik a kívülállókat.

– Hát jó – felelem nyugtalanul.

A homály kitisztul annyira, hogy felfedje legalább tucatnyi férfi és nő alakját, akik odagyűltek valami köré. Fojtott hangon tanakodnak, ám kihallatszik a feszültségük. Semmi mást nem viselnek, csak az enyémhez hasonló, ágyékkötőhöz hasonló szoknyát, illetve szkarabeuszos amulettet, amit vékony gallér erősít a nyakukra.

Lesütöm a szemem, kissé elpirulok.

– Segíthetek bármiben is?

– A kezedet tartsd az oldaladnál. Fontos, hogy lássák a mellkasodat. Beszélsz vetúzul?

– Egy kicsit.

– Az jó, de ne próbálj meg kommunikálni velük, csak akkor, ha úgy látod, muszáj. Nem vennék szívesen. Itt várj! – Lelassít egy pillanatra, és rám veti a pillantását. – És csak… ne pánikolj, rendben?

Búskomor fintorától kivillan a fogsora, és mielőtt még lenne esélyem válaszolni az aggasztó kérésre, Caeror előresiet.

Kezd hozzászokni a környezethez a szemem; még a homályban is látom a sokaság meredt pillantásait, amikor észreveszik Caeror közeledését, majd egyesével engem is. Az aggodalmas tanakodás félbeszakad. Zord, ideges tekintetek fordulnak felém. A csapat egyes tagjai éles fegyvereket markolnak az oldalukon.

A földön, középütt egy idős, meztelen férfi hever; ő az egyetlen, aki nem mozdul. Vak szemét a magasban lévő, távoli fénypászmákra veti. Jelentős, sötét folt mocskolja a mellkasát.

– Láttátok? – veti oda vetúzul Caeror, megtörve a csendet, és újra magára vonva a tömeg figyelmét. Úgy tűnik, ő a főnök, vagy legalábbis tekintélye van az itt történtekhez hasonló dolgokban.

– Futott. Duat közeli oldalán, a völgyben. Nem tudjuk, hová, de biztosan a városból jött. – Egy fiatalabb férfi felel neki. Sovány, a pillantása kemény, a szakálla vékony szálú és ritkás. Legfeljebb pár évvel idősebb nálam. – A gyűjtő levadászta, használta a pengéit, és aztán otthagyta. Vagyis ő valami fontosat adott neki.

– Vagy fertőzött. Tudják, hogy figyeljük azt a területet. – Caeror kijelentését egyetértő sustorgás követi. – Mióta halott?

– Majdnem három órája. – A férfi felemel egy szkarabeuszos medált, ami pont olyan, mint amilyeneket mi is viselünk. – A közelben megtaláltuk a heprijét, de nem akartuk megkockáztatni, hogy visszarakjuk rá.

Caeror alig észrevehetően elfintorodik.

– Jól döntöttetek. Viszont nincs elég időnk, hogy újra elmozdítsuk, és semmit sem tudunk róla. Szerintem túl veszélyes.

Ezt egyet nem értő zsongás fogadja.

– Egy másik purgatiusra van szükségünk.

Caerornak nem tetszik, ám úgy tűnik, enged nekik.

– Pásztázásba fogtak a gyűjtők?

– Úgy láttuk, nem.

A beszélgetés alatt egyre biztosabban érzékeltem, hogy az emberek rám-rám sandítanak. Napégette és koszos arcok, nyugtalanítóan sovány testek. Emlékszem Caeror figyelmeztetésére, és bár az okát nem értem, az oldalamnál tartom a kezemet.

Ulciscor öccse biccentéssel fogadja a fiatal férfi kijelentését, aztán elhessegeti a hozzá legközelebb állókat, és letérdel a holttest mellé. Előhúz a zsebéből egy vászoncsíkot, és összeköti a test két csuklóját a háta mögött. Finoman teszi, de háromszor is ellenőrzi a csomót. Aztán egy másik csíkkal beköti a halott férfi világtalan szemét.

Miután végzett, Caeror mély levegőt vesz, és a holttest homlokára teszi a kezét. Az összpontosítástól megdermednek a vonásai.

A szemét feketeség önti el.

A halott férfi rekedten zihálva felül.


V.

SzÓVAL – szól hátra a válla felett Caeror, és kezdem érteni, hogy ami a hangjában cseng, az az ő általános jókedve. – Lenyűgöz vagy elrettent?

Percek teltek el azóta, hogy valamiképp feltámasztotta a holttestet. Percek teltek el azóta, hogy már-már vadul vitatkozott a többiekkel, mielőtt még gyorsan hozott volna kettőnknek egy-egy vékony köpenyt, és a vezetésével elsiettünk. Azóta a szakadék alján uralkodó homályban gyalogolunk, én pár lépéssel lemaradva, Caeror ugyanis bocsánatkérőn ragaszkodott hozzá, hogy még beszélnie kell a halott férfival. Csendesen, vetúzul tanakodtak, suttogásukat elnyelte az a több száz árnyékos sírbolt, amely mellett azóta elhaladtunk.

– Lehet mindkettő?

– Persze. – Továbbra is jámboran terelgeti a rabját. A férfi mellkasán lévő hatalmas, csillogó folt sötéten és sűrűn a hátán is látszik. Vörösesfekete cseppek csorognak belőle majdnem a derekáig. Látszólag kicsit sem hat rá az, aminek halálos sebnek kellene lennie.

– Korábban halott volt – jegyzem meg egy idő után.

– Dzsedef még mindig halott – mondja őszintén Caeror, ezúttal bármiféle derű nélkül. – A hozzá hasonlókat iunctusoknak hívják. Nem kell sem enniük, sem aludniuk, sem lélegezniük. Nem öregednek, és nem véreznek. Még mindig emlékeznek arra, kik voltak, és ugyanúgy éreznek dolgokat, mint mi ketten, de az őket feltámasztó személy akarata nélkül képtelenek rá.

– Ó… – Nem igazán tudom, mi mást felelhetnék. Ismét körbepillantok, ahogy összeszedem a gondolataimat. Qabr sok tekintetben hasonlít a Nekropoliszra. De nem tartják karban. Sokkal kevésbé pompázatos. A festett képek megfakultak és megrepedeztek. Bizonyos bejáratok fölött faragott szimbólumokat látok, közülük azonban nem is keveset lekapartak, vagy teljesen meggyalázták. Az ép részeken látom, hogy az írás kezdetleges, és nem annyira művészi, mint inkább a praktikumot szolgálja. – Tehát az tényleg akarat volt. Az istenekre! Amikor azt mondtad, itt másmilyenek a hatásai… – Félszegen felnevetek. Még most sem igazán hiszem el, amire célzok.

– Tudom. Az elején nehéz felfogni. – Caeror együttérző válasza ettől függetlenül megerősíti a dolgot. – Mechanikai értelemben minden ugyanúgy működik, mint Resben: az átengedés, az önfelruházás és mások átitatása. Kivéve, hogy otthon erősítés és befolyásolás miatt itatunk át valakit vagy valamit akarattal. Itt azért, hogy helyreállítsuk és fenntartsuk. Jelen esetben, amíg elegendő akaratot tudunk adni, hogy ellensúlyozzuk egy adott személy sérülését, és elég kevés idő telt el, hogy az elméje még egyben legyen, az illető iunctusként tér vissza.

Ezt egyszerűen és szelíden adja elő. Attól függetlenül egészen beleszédülök.

– Akkor ez meggyógyítja őket? – Ismét a Dzsedef bőrét borító vérre nézek. Látom ott a sebét, ami összehúzódott, bezárult. Viszont még mindig látszik. Még mindig nem hegedt be.

– Nem. Ha visszaveszem az akaratomat, az a sérülés, ami megölte Dzsedefet, újra kinyílik. Az akaratom kompenzálja a bajt, ami vele történt, de nem hozza helyre. Gondolj rá úgy, mintha lehetővé tenné a teste számára, hogy figyelmen kívül hagyja a sérülést. És jelen esetben épp csak képes rá – teszi hozzá halkan. – Nem maradt túl sok feleslegem. Nem látszik rajta, viszont hatalmas fájdalmai lehetnek.

Dzsedef mond valamit, amit nem értek, Caeror pedig megerősítés gyanánt megszorítja a vállát.

– Beszélnem kellene még vele egy keveset. Egy kicsit zavarodott.

– Ismerős érzés.

Caeror rám vigyorog.

– De vitathatatlanul nem egészen ugyanolyan.

Vonakodó kuncogással értek egyet vele. Minden nyugtalanságom, és ennek a helynek minden komorsága ellenére, Caeror szívélyességét nehéz nem megnyugtatónak találni.

Már-már ennyiben hagyom a témát, ám a pillantásom Dzsedef összekötözött kezére téved, és felteszem a kérdést, mielőtt még megállhatnám:

– Veszélyes?

Caeror mosolya elhalványul. Egy ideig a bekötözött szemű férfit fürkészi, mintha megpróbálna döntésre jutni.

– Remélem, hogy nem – feleli végül. – Ezért megyünk ki. Ki lehet deríteni, de itt nem menne.

Caeror ezután tovább társalog Dzsedeffel. Halkan és szelíden, számomra továbbra is jórészt érthetetlenül. Elkapok pár részletet, amikor Dzsedef az életéről és a családjáról beszél. Valamiféle menekülésről. Szomorúság cseng a hangjában, ami nem is egyszer elcsuklik. Akármit is mond, elég személyesnek tűnik, úgyhogy a kíváncsiságom ellenére megpróbálok nem túlzottan odafigyelni rá.

A hasadék szűkülni kezd, és sziklás vége nagy sokára feldereng előttünk. Caeror nem áll meg, megy tovább, mígnem a hely már-már túl keskennyé válik a haladáshoz. Akkor aztán lekuporodik.

– Ide, be – mondja nekem, egy alig derékig érő nyílásra mutatva.

A lyukra meredek. Annyira kicsi, és annyira belevész az árnyak közé, hogy nem vagyok benne biztos, magamtól észrevettem volna-e.

– Ő hogy jut majd át? – mutatok Dzsedefre.

– Térden kell csúsznia. Lassan csináljuk. – Dünnyög valamit vetúzul a férfinak, aztán előretessékeli, és segít neki letérdelni, mielőtt beütné a fejét a kőbe. Lekuporodom, és a férfi után nézek. Esetlen csoszogása gyorsan belevész az alagút vaksötétjébe.

– A terelőn kívül ez Qabrból az egyetlen kiút – veszi észre Caeror az arckifejezésemet, és megértően még azelőtt elmagyarázza nekem a helyzetet, hogy letérdelne, és a halott férfi után indulna. Nyilvánvalóan azt várja, hogy minden aggályom ellenére kövessem.

Várok még pár másodpercet. Nem kifejezetten félelemmel telve. Legutóbb több mint négy évvel ezelőtt jártam ilyen szűkös alagútban, és az végig a víz alatt futott.

A kishúgom szelleme fátyolossá teszi a látásomat. Az istenekre! Olyan rég nem gondoltam rá! Közel sem emlékeztem meg róla elégszer.

– Vis? – szól Caeror hangja tompán és torzan.

Elhessegetem a búskomor pillanatot, letérdelek, és bemászom Ulciscor öccse után a sötétbe.

PERCEKIG ARASZOLUNK A TELJES SÖTÉTSÉGBEN – tapogatózva haladok, követve Caeror csusszanásainak és kaparászásainak zaját. Az alagút sosem szűkül be annyira, hogy hason kelljen csúsznunk, de a fejem többször is fájdalmasan durva követ súrol. Caeror higgadtan, jól érthetően figyelmeztet a hirtelen irányváltásokra. Gyanítom, már ismeri a járást.

Nem kis megkönnyebbülést jelent, amikor rájövök, hogy látom magam előtt a kezem körvonalait – egy perccel később kijutunk az alacsony barlang rései és sziklái közül. Erős, természetes fény árad be a bejáraton, és mohón iszom magamba a látványát. A szirupos, égető levegő, amelyhez már nagyrészt hozzászoktam, idefent észrevehetően rosszabb. Azonnal nyersebb és fülledtebb lesz. Azonban a látvány ismerőssége, viszonylagos hétköznapisága miatt a levegő marása csupán enyhe kényelmetlenség.

– Jól van – leheli a közös nyelven Caeror, majd a kezét nyújtja, és átsegít az utolsó, keskeny szakaszon. Dzsedef már kint áll a napfényben. Hunyorgok, és leárnyékolom a szemem, ahogy kiemelkedem a vakító fehérségbe. Ulciscor öccse megvárja, amíg felegyenesedem, aztán hosszú, vastag köpenyt nyom a kezembe, amit korábban néhány kődarab közé rejtettek. – Most egyes sorban megyünk tovább. Ezt terítsd szét, és húzd magunk mögött. Mindkettőnknek figyelnie kell az eget is. Ugyanúgy, mint Solivaguson. Ha mozgást látsz, szólj!

Majdnem elengedem a fülem mellett a szavait. A déli nap a fehér homok óceánját ostromolja. Forró, száraz szél söpör keresztül az előttünk elterülő sivatag dűnéi mentén. Csupasz bőröm azonnal kényelmetlennek érzi a forróságot. Közel sem olyan öleléshez hasonlatos, mint régen, a suusi nyarak során. Ez támadással ér fel. Száraz, bántó, és azonnal kellemetlen.

A távolban, egy lenti völgyben, amelyet kettészel egy kanyargó folyó, fekete piramis magasodik, és csillog, sziporkázik, hullámzik a forróságban.

– Az Duat – mondja halkan Caeror, követve a pillantásomat. – Az Egybeesés egyik városa.

– Egyszer már láttam. – A piramisra meredek, és kelletlenül megvizsgálom a vele kapcsolatos emlékemet. Egyre erősebb bennem a bizonyosság.

– Kétlem.

– Nem, biztos vagyok benne. – A naumachia során átélt, szürreális pillanatok az elmémbe égtek. Az Estevan torkába döfött íróvessző. – Nem pontosan ezt. De volt egy ugyanilyen piramis. Egy híd egy kikötőn keresztül, annak mentén szobrokkal. És a hullámok hatalmasra csaptak. Mint Solivaguson. – Ez a végső felismerés addig várat magára, amíg ki nem mondom.

Meglepett csend a válasz.

– Egy másik város áll ott, ahol Caten lenne. Duathoz hasonló. Sosem jártam ott, de hallottam a leírását. – Caeror bizonytalan pillantást vet a távoli piramisra, majd újra rám néz. – Ezt hol láttad?

– Egyetlen pillanatig tartott csupán. Tavaly belekeveredtem az anguisok támadásába. Volt náluk valamiféle különös fegyver, a levegő remegni kezdett, és én… hát, láttam. – Nem árulom el a pontos részleteket. Most, hogy összekapcsoltam a dolgokat, nem akarok még tovább gondolni rá.

Caeror engem fürkész. Gyanítom, még többet akar tudni, viszont látja a vonakodásomat.

– Ha hajlandó vagy rá, később szívesen meghallgatnám a részleteket – közli szelíden. – Egyelőre azonban azt gyanítom, neked is lennének még kérdéseid.

– Csak egypár – felelem fanyarul, hálásan, hogy továbbléphetünk. A pillantásom Dzsedefre vetül, miközben elindulunk a homokon. Ismét Caeror vezeti őt. – Azt mondtad, akarattal ruháztad fel, hogy feltámaszd.

– Így van.

– De… az istenekre! Mi történik, ha szem elől téveszted? – Ha akarattal töltünk fel egy tárgyat, akkor fejben kell tartani a pontos képét. Apró eltérésekkel még lehet számolni, ám a nagyobb változásokat látni kell, hogy a felruházás megmaradjon. Az emberi test folyamatosan változó körvonala biztosan az utóbbi kategóriába tartozik.

– Semmi. A iunctus elméje átveszi a kognitív erőfeszítés egy részét. Ők maguk tartják fenn.

Letörlök egy izzadságcseppet; máris lankadok a kérlelhetetlen napfény perzselésétől. A lábnyomainkból homok ömlik kicsi, fehér hullámokban, ahogy felsétálunk egy dűnére, majd lassan elindulunk lefelé a túloldalon, és eltűnik mögöttünk a völgy meg a fekete piramis.

– De… ez a te akaratod – mondom egy idő után, nyilvánvalóvá téve a zavarodottságomat. Ez a felruházás egyik sarkalatos pontja: csak a felruházó irányíthatja.

– És bizonyos fokig ez így is marad, éppen úgy, mint otthon. Érintés útján bármikor vissza lehet venni, és ha az ember meghal, az akarat is vele hal. Ám itt, ha az akaratot egyszer valaki a saját testén kívül engedi, akkor azt… fogalmazzunk úgy, hogy össze lehet kapcsolni valaki máséval. Mintha egy közös készletbe tenné bele. A mentorom régen úgy hívta, „befogadás”. – Látja hitetlenkedő arckifejezésemet. – Tudom-tudom, de ne feledd, amit a Szakításról mondtam! Meg kell értened, hogy a dolgok itt alapvetően különböznek. Vegyük példaképp a karodon viselt vitaeriumot. Ha az Akadémiára jártál, akkor biztosan tanultál róluk. Akkor tudod, hogy igazán nem is sejtjük, hogyan működnek. Miért van ez?

Harapdálni kezdem az ajkamat.

– Mert az akarat elvileg nem tudna közvetlenül hatni egy eleven emberre – felelem lassan. Kelletlenül ismerem el ezt. – Egy személy testét máris irányítja a saját akarata, úgyhogy elvileg lehetetlen felruházni őket… Arra célzol, hogy a vitaeriumok ebből a világból jöttek? Hogy ezek most épp felruháznak minket?

– Legalábbis minden vitaeriumot olyasvalaki alkotta, aki az Obiteumra jellemző akaratot használta. És igen. Épp felruháznak minket. Ezért marad meg a tüdőnk az itteni levegő ellenére is.

Émelyegni kezdek. Ellenállok a késztetésnek, hogy lerángassam az istenek verte szkarabeuszt a hirtelen nagyon is viszkető bőrömről.

– Honnan származik hozzájuk az akarat?

Caeror felmordul.

– Na, ez egy nagyon jó kérdés! Ha valaha is megtudod, ne tartsd titokban. – Hátrafordul, hogy rám nézzen, és sajnálkozva bólogat kényelmetlen arckifejezésem láttán. – Nekem sem igazán tetszik, Vis, de odakint az emberek szinte semmit sem tudnak erről. Ezek az amulettek lehetővé teszik a túlélésüket, ám szerintük ez az istenek kegye. És nem örülnek annak, ha erről valaki mást mond nekik. Hidd el. – Visszafordul, és ismét segít Dzsedefnek, ahogy küzdelmesen újra elindulunk lefelé. – A jó hír, hogy az általunk viselt vitaeriumok erősebbek, mint az otthoniak, és hála a befogadásnak, a felesleg sem megy pocsékba. Az alapján, amit ki tudtam deríteni, általuk valahol septimus és sextus között lehetünk. Ha kezdesz fáradni, most rögtön felruházhatod magad akarattal.

Megnyugtatásnak szánja. Örülök, hogy nem látja az arcomat.

– Még az Aurora Columnaen sem mentem keresztül – tiltakozom, noha nem túl hevesen.

– Igazából most már keresztülmentél rajta. A solivagusi Kapu azoknak egyfajta kiterjesztése. Ezért nem működnek olyanon, aki már felvette a rítust.

Csak nehézkes lépteink lassú ropogása és a suhogás hallatszik, ahogy elsimítom a lábnyomainkat. Menet közben védtelen lábujjaimra apró szemcsés, fehér homok gyűlik, amelynek túl forró az érintése. Alig veszem észre az émelygő, csendben meghúzódó érzés miatt, hogy letépjem a karomról az amulettet. Egész életemben azért dolgoztam, hogy elkerüljem az akaratot. Nem engedem át senkinek, és nem vagyok része a Hierarchia egyik piramisának sem. Ugyanakkor ezt helyesnek sem érzem.

Vek.

Egy ideig csendben haladok, és Caeror hagyja, hogy megemésszem a hallottakat, míg néha megnyugtatást dünnyög Dzsedefnek. Idővel azonban elérünk egy újabb dűne aljába, és Caeror lelassít. Körbenéz, majd megáll, és Dzsedefet is megállítja.

– Már elég messzire jöttünk.

– Mihez? – Homlokráncolva körbenézek. Minden irányban fehérre szívott dűnék magasodnak, eltakarva előlünk bármi lényegest. Alig tizenöt perce indultunk a barlangból. – Miért kell idekint lennünk? – Ez az aggály jócskán elmarad amellett, hogy teljesen átrendeződik a világ működésével kapcsolatos felfogásom, de akkor is számít.

– Kának, vagyis az Egybeesésnek megvan rá a módja, hogy irányítsa a iunctusok elméjét. Akaratszeleteket hagy a testükben, és egy parancsot, hogy megtegyenek valamit, ha feltámasztjuk őket. Néha azt, hogy meneküljenek el, és jelentsenek neki a tartózkodási helyünkről. Máskor azt, hogy gyilkoljanak meg álmában mindenkit. Előre nem tudhatjuk, hogyan cselekszenek. – Undor cseng a hangjában, míg ellenőrzi a Dzsedef kezét béklyózó szalagot. – Felteszem, a labirintusban egy kicsit belekóstoltál már ebbe. Ha Dzsedef nem fertőzött, még a hasznunkra válhat. Mindenki túlélése számára. Viszont ellenőriznünk kell.

– Idekint?

– Igen. Csak egyféleképpen lehet biztosra menni, de Qabrban ezt túl veszélyes megtenni. – Egyre rémültebben figyelem, ahogy Caeror kivonja a derekán viselt obszidiánpengét. Megmutatja nekem. – Azt mondtad, jártál az Akadémia közelében álló romoknál. Tudod, mi a parancspengék működési elve?

– Hogy mi a működési elvük? – A szemöldökömet ráncolva nézek a kardra, és nem értem.

Aztán egyre nagyobb nyugtalansággal és aggodalommal megértem.

– Vannak kellemesebb dolgok is – ért egyet velem bánatosan bólintva Caeror, amikor észreveszi aggodalmas felismerésemet. – Bárcsak lenne időm alaposabban elmagyarázni ezt az egészet, de kockázatos így idekint lennünk. Húzódj hátrébb, és amíg nem végeztem, egy szót se szólj!

Aztán pozícióba állítja Dzsedefet, és a háta közepébe döfi a kardot.


VI.

ELFOJTOK EGY KIÁLTÁST, amikor Dzsedefből elgyötört nyögés tör fel. Az obszidiánkard nedvesen csillogó hegye kiáll a mellkasából. Caeror egyik kezével a vállát fogja, a másikkal szorosan a penge markolatát, és hátulról tartja a férfit a helyén.

– Csak annyit mondj, amivel megválaszolod a kérdéseimet. Áruld el, mi történt, amikor meghaltál. Légy őszinte. Semmi olyat ne hagyj ki, amit talán tudni szeretnék – mondja erős akcentussal, vetúzul.

Ökölbe szorítom a kezemet. A döbbenet és a tenni akarás vágya viaskodik bennem Caeror figyelmeztetésével. Dzsedefnek láthatólag fájdalmai vannak, mégsem roskad össze, nem próbál elszökni. Ha az új sebéből szivárog is vér, azt nem látom.

– Néhány… órányira jártam Duattól. Kelet felé tartottam. Azt mondták… lesz arra valaki… aki segíthet. – Zihálva beszél, ám elég lassan, hogy nagy nehézség nélkül követhessem. – Az egyik olyan… izé… a semmiből jött. Mire… észrevettem, már meglátott.

– Azt mondták, lesz valaki a sivatagban? – kérdezi Caeror feszült érdeklődéssel.

– Egy… üzenetben. – Dzsedef kissé megtántorodik, de Caeror továbbra is erősen tartja, nem hagyja, hogy elmozduljon. – Valaki, akit úgy hívnak, Netikret. Ő… adta a heprimet. Kiszabadított. Sosem… találkoztunk.

Caeror felsóhajt, láthatólag elégedetlenül.

– És amikor a gyűjtő megölt, kivallatott?

– Igen.

– Mit mondtál neki?

– Amit… neked is.

– Annyi nem lenne elég. – Caeror most már a szemöldökét ráncolja. – Mit mondtál neki, hogy ilyen hirtelen otthagyott?

– Nem tudom.

A válaszra megváltozik valami Caerorban. Kissé megereszkedik a válla. A lehető legapróbb módon feszül meg az izma, habár nem annyira, hogy ez Dzsedefnek is feltűnjön.

– Melyik napszakban haltál meg, Dzsedef?

– Nem sokkal dél előtt.

Caeror bólint, a férfi látóterén kívül. Szinte készen áll rá, hogy ismét megnyugodjon, de aztán oldalra biccenti a fejét.

– Hány nap telt el a duati legutóbbi pihenőnap óta?

Dzsedef hirtelen mozgásba lendül. Előrerándul, lehúzza magát a mellkasába mélyedő obszidiánról. Caeror felkiált, hogy álljon meg, a földre teperi, fegyvere alig ér már a férfi testébe. Dzsedef vonaglik, megpróbálja a homok segítségével lehúzni az arcáról a szemkötőt.

– Maradj nyugton! – kiált rá Caeror, és amint a szavak elhagyják a száját, Dzsedef elernyed. – Ne moccanj! Ne beszélj! – Térdre kászálódik, fél kézzel továbbra is a kardja markolatán.

Megacélozza magát. Elengedi a fegyvert.

– Mi egy…

Dzsedef gyors szavai félbeszakadnak, ahogy Caeror megragadja a feje mindkét oldalát, és megcsavarja. Éles reccsenés hallatszik. Dzsedef elernyed.

Caeror figyeli egy ideig, majd felsóhajt, és lomhán megmozdul.

– A törött nyakat az akarat szinte sose tudja kompenzálni. – Kihúzza Dzsedef mellkasából az obszidiánszilánkot, aztán megfordítja a férfit.

A torka alá illeszti a pengét, majd gyorsan és bánatos arccal a férfi koponyájába tolja.

Remegve hátrálok egy lépést, amíg Caeror kivonja a fegyvert, és talpra kászálódik. Felém fordul, és kinyújtja a kezét – ezt láthatólag megnyugtató mozdulatnak szánja.

– Miért? – suttogom.

– A parancspengéket eredetileg Ka forgatta. Ha egy általa fertőzött elmén használjuk őket, azzal egyfajta kapcsolatot létesítünk vele. Nem a legjobb ilyesmire befogni őket, de még mindig jobb, mint hogy Dzsedef egyszer felébredjen az éjszaka közepén, és megpróbáljon meggyilkolni mindannyiunkat. – Leguggol, és a homokba döfi a pengét, hogy letisztítsa. – Ka képes elfelejtetni dolgokat a iunctusokkal, de hamis emlékekkel nem tudja felruházni őket. Vagyis Dzsedef minden szava igaz volt, viszont egy-két nappal ezelőtt foghatták el. Visszavitték Duatba, aztán megparancsolták neki, hogy újra eljátssza a halálát, amikor azt hitték, mi is látni fogjuk. Már pár éve nem próbálkoztak ezzel. – Ismét előveszi a pengét. Megvizsgálja. – Legalább Ka tudni fogja, hogy már nincs haszna. Így elvileg kevesebb erőforrást lesz hajlandó elpazarolni arra, hogy megtalálja őt. Vagyis hamarabb feladják majd. Most segíts befedni.

Kábán teszem, amire kér. Elkezdünk homokot rúgni és köveket halmozni Dzsedef holttestére.

– De ha nincs haszna…

– A gyűjtők keresni kezdték, amint a test eltűnt, és most már Ka tudja, merre van. Tudni fogják azt is, hogy kint járunk, és gyalog legfeljebb néhány órányira lehetünk. Nem olyan nagy ez a terület, hogy ne kutathassák át. – Gyorsan és kapkodva beszél, a vidámsága teljes komolysággá vált. – A nyomainkat nem lesz egyszerű észrevenniük, és a szél is segíteni fog, viszont ha a következő fél órában rátalálnak a testre, az még mindig elegendő kiindulópontként szolgálhat számukra, hogy kövessenek.

Az utolsó homokszemcsék elfedik Dzsedef arcának maradékát. Caeror hátrébb lép, hogy kritikus szemmel végignézzen a jellegtelen kupacon, majd felpillant az égre.

– Induljunk. Lassan, ne kapkodjunk. Simítsd el a nyomainkat, ahogy korábban.

Elindul, én pedig követem.

A nap már majdnem a láthatárra ér, mire felbaktatunk a dűnék árnyékából, aztán le az erőteljes, narancssárga fényben. Caeror feszült arca szemernyi kétséget sem hagy a ránk leselkedő veszély felől. Alig tíz perce gyalogolunk – bizonyára a barlang bejáratának közelében járhatunk, habár nincs olyan pont, ami alapján könnyen tájékozódhatnék –, amikor Caeror rémülten megtorpan. Nyugat felé mutat az égen.

– Ott!

Odanézek. Sötét foltokat látok a Duat feletti napnyugta lila izzása fölött. Fokozatosan távolodnak egymástól. És egyre nagyobbak.

– Mitévők legyünk?

– Nem érnénk vissza. Anélkül nem, hogy nyomokat hagynánk magunk mögött. – Gyorsan döntésre jut. – El kell rejtőznünk.

– Hogyan?

– Erre! – Kocogva balra indul, a közeledő foltok felé. Én gondosan követem, pillantásom a rám bízott feladat és a távoli pacák között jár. Még mindig nem tudom pontosan, mik azok a gyűjtők, ám kétségtelenül hiszek benne, hogy Caeror fél tőlük.

Fél perc múlva hirtelen sekély, kemény és egyenetlen homokon sietünk, kicsi és fehér tócsányi területeken, melyeket szél által lekoptatott kőkráterek vesznek körbe. Nehezebb gyorsan haladni közöttük, de rögtön látom az előnyét. Követem Caeror lendületes lépteit, ahogy lekuporodva egyik szilárd felületről a másikra ugrik.

– Ide! – Megkönnyebbülve felsóhajtok, amikor két perc múlva csúszva lefékez. Az égen haladó alakok nagyobbak a gyérülő ibolyakék fényben, ám még mindig nem akkorák, hogy lássam a részleteiket. Szerintem előre-hátra haladnak. Módszeresen tartanak felénk, nem teljesen egyenesen. – Feküdj hasra. Kezeket előre, köpenyt a fejedre, hogy legyen légbuborékod. Befedlek.

Tétovázás nélkül odamegyek, ahová mutat. Valahol a köves terület közepén vagyunk, és gyorsan lehasalok az egyik kisebb, fehérrel borított, nagyjából háromméteres részen.

– Működni fog?

– Elég nagy a szél, hogy a nyomaink jó részét elsöpörje. És a szürkület is az előnyünkre válik. – Nem ez a legmegnyugtatóbb válasz. Caeror kapkodva elkezd homokot rúgni rám. Apró szemcsés, még mindig forró, és mindenhová bejut. – Szólok, amikor biztonságos. Addig akármit is teszel, maradj teljesen mozdulatlan – figyelmeztet tompa hangja a sötétségből.

Távolodó léptek halk roppanásait hallom, majd a csendet.

Feszülten szorongva fekszem ott. Görcsölnek az izmaim. A légzésem nehézkes és fájdalmas. Folyamatosan csiklandozza a bőrömet a ruháim alatt helyet változtató homok. Semmilyen hangot nem hallok.

Hosszú percek telnek el. Legalább tíz. Talán húsz. A maró levegő kezd áporodottá válni. Felötlik bennem a kérdés, vajon valami baj történt-e.

Kifejezetten erős fuvallat söpör végig rajtam. Homályos fény villan, ahogy kirántja a köpenyem sarkát sajgó ujjaim közül. Becsorog a homok. Aztán, mielőtt ismét elkaphatnám, újabb fuvallat következik. A védelmem félrehajlik. Védtelenné válik a fejem.

Dermedten fekszem a földön. Nyugat felé nézek. Kezdetben csak a horizontot és a napnyugta zsarátnokát látom. Aztán valami megmoccan az égen. Hangtalanul lebeg. Összeszorítom a fogam.

Egy ember.

A talaj felett jó harminc méterre lebeg. Az ellenkező irányba néz. Kihúzza magát, a karját oldalra tartja, mintha állna, de semmi sem támasztja alá. Testét fehér talár borítja, ami nyugtalanítóan lobog mögötte lebegés közben.

A lélegzetemet visszafojtva figyelem, ahogy az alak oldalra sodródik. Kiszámított mozdulattal fürkészi a láthatárt. A karja egyáltalán nem stimmel. Túl hosszú, túl vékony.

Aztán kissé északra fordul, a kihunyóban lévő fény megcsillan valamiféle csiszolt felületem, és rádöbbenek, hogy azok nem is karok.

Hanem pengék.

Képtelen vagyok elszakítani róla a tekintetemet. Szimmetrikusak, mégis különböznek egymástól, döbbenek rá dermedten. A bal oldali obszidián, a jobb oldalit pedig gránitnak vélem. Nem a kezében markolja őket. Kemény felület tart a könyökéig, majd valamiféle kőhüvely rögzíti a bicepszéhez. Rémálomba illő, pengevékony végtagpótlékok.

Visszaszerzem a testem fölötti irányítást annyira, hogy lassan, nagyon-nagyon óvatosan megkeressem a köpenyem szélét. Fokozatosan, reszkető kézzel visszatakarom vele a fejemet. Összeszorítom a szemem, visszafojtom a lélegzetem, és fohászkodom, hogy akármi is van odakint, ne vegye észre a fedetlen lenvásznat.

Egy örökkévalóság telik el, miközben vadul dobol a szívem, aztán a köpenyemet hirtelen félrehúzza valaki. Köpködve, görcsösen köhögve elhúzódom, mert homok ömlik az arcomba.

– Elmentek. – Caeror halkan szól, miközben talpra von, és segít lesöpörni rólam a homok nagyját, míg én tovább köpködöm. A nap teljesen a láthatár alá bukott. – A szél lefújt egy kis homokot a köpenyedről. Szerencséd volt.

– A köpenyt is lefújta az istenek verte arcomról. Mi… – Megremeg a hangom, habár van annyi eszem, hogy majdnem ugyanannyira suttogjak, mint a férfi. – Mi volt az?

– Láttál egyet? – Caeror elfojt egy döbbent nevetést, amikor biccentek. – A rothadó istenekre, Vis! Akkor több mint szerencsés vagy. Az egy gyűjtő volt.

– De ember volt.

– Halott ember. Na jó, egy halott ember nagyobbik része. Azok a pengék nem kesztyűk. – Miután megszemléli a sötétedő eget, biztatóan hátba vereget. Teljesen nyugodtan. Ez errefelé az élet része. – Ők szintén olyasmik, mint a iunctusok. Ka irányítása alatt állnak. Az Egybeesés irányítása alatt. Többtucatnyian, talán több százan vannak. Valamiképp mind kapcsolatban állnak egymással. Képesek megosztani az információt, azonnal és nagy távolságokon keresztül.

– Istenek a földben! – Megborzongok, és szorongva én is elkezdem pásztázni a láthatárt. – Honnan jön a felruházásukhoz szükséges akarat?

– Nem vagyok benne biztos, de gyanítom, hogy más iunctusoktól. Átengedésre képesek, és kevesebbért fel lehet támasztani őket, mint amennyi az átengedésükből nyerhető. Gyaníthatod, hogy ezt Ka még véletlenül sem használja ki. – Nem ad időt arra, hogy felfogjam, ez milyen iszonyatos elképzelés. – Most már nyugodtan mehetünk. Továbbra is rejtsd el a nyomainkat, de nem nagyon kell aggódnunk: pár óráig sosem fésülik át még egyszer ugyanazt a területet, és reggelre a szél mindent elsöpör majd.

Nem felelek. Fogalmam sincs, erre mit mondhatnék. Egy ideig némán lépdelünk, nekem pedig gondolatok cikáznak az elmémben.

– Solivaguson – szólalok meg végül halkan –, amikor megkérdeztelek, mégis hogyan akadályozhatnék meg egy új Kataklizmát, azt mondtad, azért kerültem ide, hogy megöljek egy istent. – Ez az állítás még ennek az egész helyzetnek az őrülete során is nagy súlyként nehezedett rám.

– Kicsit túloztam. Mondjuk. – Caeror előredőlve mászik meg egy dűnét. Ahol a lába belemélyed, homok ömlik le mögötte, már-már fényesen ragyogó, fehér hullámokat alkotva a szürkület utolsó perceiben. – A legtöbben itt istennek hiszik Kát. Nem igazán hibáztathatom őket, tekintve, hogy ebben a világban több ezer éven át uralta a városokat és minden kicsit is élhető területet. Arról nem is beszélve, hogy teljes uralmat gyakorol a iunctusok felett. – Keserűen megrázza a fejét. – Nem okozott nagy nehézséget rájönni, hogy bizonyára ő lehet az Egybeesés.

Pár lépés erejéig hallgatok. A sivatag gyorsan hűlni kezd. A homok, ami rejtőzködés közben befurakodott a ruháim alá, hozzátapad a lehűlő izzadságomhoz, és minden mozdulatom dörzsöli a bőrömet.

– Azt állítod, hogy ez az egész, szóval a Kataklizmák, és a világ jelenlegi állása mind egyetlen ember miatt van így? – Nem is próbálom rejteni a hitetlenkedésemet.

– Gyanítom, hogy egyetlen ember és rengeteg halott miatt. – Észreveszi, hogy még mindig küszködöm a gondolattal. – Azok a romok, amelyekbe Solivaguson bementél. Amiket Veridius és én találtunk, a parancspengékkel leszögezett iunctusokkal. – Megpaskolja az oldalán viselt obszidiánpengét. – Azokat az embereket azért tették oda, hogy egyfajta összekapcsolódó gépezetet alkossanak. Azt a gépezetet pedig azért építettek, hogy megpróbálja megkerülni Res biztonsági rendszerét, ami megöli azt, aki át akar kelni a Kapun. És a fordításunk alapján azt a rendszert egyetlen ember szerelte fel. Olyasvalaki, aki érinthetetlen marad, amíg csak ő van jelen mindhárom világban, mert akkor uralmat gyakorolhat az akarat fölött. Ő lenne az egyetlen, aki képes használni, épp úgy, ahogy a Szakítás előtt is volt. – Rám pillant. Méreget. – Ezt hívták szinkronitásnak.

Igyekszem elfojtani a nyugtalanságomat.

– Ezt már hallottam. – Mostanra majdnem teljesen besötétedett, és keleten lassan felsejlenek az első csillagok. – A porhüvelyek, a iunctusok, akik a labirintus irányító alkarvédőivel rendelkeztek, azt mondták, azért büntetik őket, mert megkísérelték „elnyerni a szinkronitást, és eltávolítani Obiteum pecsétjét”. – Nem jelent nehézséget felidézni a szavakat. Az a kísérteties mantra beleégett az emlékezetembe.

– Még mindig nem tudom, mit jelent az az utolsó rész – vallja be Caeror. – De igen. Az emberek századok óta igyekeztek hozzáférni a Kapuhoz.

– És én vagyok az első, akinek sikerült? – Rögtön tudom a választ, amint kimondom a kérdést.

Caeror rám néz, szemöldökét sokatmondón felvonja.

Felhorkanok. Legalább nem próbál babusgatni.

– Jól van. De te azt hiszed, rendelkezem ezzel a képességgel. A szinkronitással. – Nem érzem magam másmilyennek. – És az a terv, hogy én majd… mit is csinálok? Megölök vele valakit?

– Ka megállítása a terv, mindegy, mibe kerüljön. Veridius kétségkívül ugyanezt próbálja elérni Ka Resben lévő másával, és talán ha rájön, hogy átjutottál, az ottani változatod sikerrel jár majd, mielőtt itt bármit is tenned kellene. Viszont csak arra hathatunk, ami az orrunk előtt van. Ha eltávolítjuk ebből a világból az Egybeesést, akkor Resszel már nem lesz szinkronban. Az megakadályozza a Kataklizmát. És csak ez számít.

Halkan, keserűen felnevetek.

– „Eltávolítjuk”? Annyira könnyűnek hangzik.

– Tudom, mire kérlek, Vis. Tudom. De ha igazunk van, akkor ez egy gonosz ember élete, aki a kelleténél több évezreddel tovább élt. Csupán egy élet, hogy megmentsünk milliókét. És lehet, hogy te vagy az egyetlen, aki elveheti.

– És ha tévedsz? Mi van, ha ennek a Kának a megölése nem akadályozza meg a Kataklizmát?

– Akkor kettő helyett egy világot mentünk meg. Láttad a gyűjtőket. Láttad, mit kellett tennünk Dzsedeffel. Itt rémálom az élet, és legrosszabb esetben segítünk, hogy erre végre mások is ráeszméljenek. Esélyt adunk, hogy valami mást tegyenek. Valami jobbat. – Caeror rám pillant. Megértő, határozott meggyőződés cseng a hangjában. – Nem kényszeríthetlek. Ezt neked kell eldöntened. Viszont szeretném, ha legalább meghallgatnál, mielőtt döntésre jutnál. Kérlek!

A nap utolsó fénypászmái is kialszanak. A csillagfényben látom Duat fekete piramisát a távoli völgyben, közöttünk a hullámzó fehérség óceánjával. Még sosem akartam, sőt, sosem terveztem senkit megölni. Visszataszítónak találom a gondolatot. Lényem minden porcikájával tiltakozom ellene.

Ám ha Caeror igazat mond – ha akár csak egy cseppnyi esély is van arra, hogy igaza van –, akkor… nem is tudom.

Nem tudom.

Belélegzem a maró levegőt, és megborzongok a beálló éjszaka hirtelen hűvösétől.

– Hallgatlak – válaszolom csendesen.


VII.

[image: img6.jpg]

ERŐS KÉZ RÁZZA MEG a vállamat, felkeltve mély, álomtalan szendergésemből. Mozdulok, hogy elhessegessem. Semmi sem történik.

Lomhán visszatérnek az emlékeim, és kinyitom a szemem.

Vöröses fáklyafény világítja meg a zsúptetőt az engem bámuló, megtermett idegen arca fölött. Az orra nyomott, szőke haját felállítva viseli, mint a csónakon a harcosok, habár őt nem találom ismerősnek. Felmordul, amikor látja, hogy felébredtem, aztán feltápászkodik a fekhelyemként szolgáló, szőrmével borított pad mellől.

– Tar. – Fejét az ajtó felé rántja, ahol egy másik harcos várakozik, lándzsával a kezében. Nem kell találgatnom, hogy mire célozhat.

Küszködve felegyenesedem, közben felkészülök a fájdalomra, de kellemes meglepetést okoz, hogy mostanra jórészt elmúlt. A vállamat nemrég kötözték be. Tiszta ruhát viselek – egyszerű tunikát, amire zöld köpeny borul. Ki vagyok tikkadva, ám az érkezésemkor tapasztalt erőtlenség teljesen alábbhagyott. Mégis mennyit aludhattam? Cian távozása után alig pár perccel hunytam le a szemem, és épp csak hajnalodni kezdett. Most csupán a fáklyák törik meg az ajtón túli fekete sötétséget.

Vek. Szorongás árad szét bennem, amikor visszatérnek az emlékeim. Cian azt mondta, ma este lesz az egyetlen lehetőségünk, hogy elszökjünk.

– Kaphatok valamit inni? – Mutatom, mire gondolok, bár talán reszelős hangom is ugyanúgy átadja a lényeget. Többek között az időt húzom ezzel, hogy összeszedjem a gondolataimat. A szőke férfi odadob nekem egy vizestömlőt, amit épphogy el tudok kapni. A lehető leglassabban oltom a szomjamat, miközben lázasan gondolkodom.

– Tar! – Türelmetlen. Cian azt is mondta, hogy ne okozzak galibát. Kelletlenül bólintok, gyorsan iszom még egy kortyot, és visszaadom a tömlőt, mielőtt követném a fickót.

A szőke férfi felkapja az ajtó mellé támasztott lándzsát, és böködve kitessékel a sötétségbe. Esik. Egyenletesen, nyomorúságosan szitál. A másik harcos – ruganyos és sötét hajú – elővigyázatosan figyel, ahogy elhaladok előtte, majd ő is beáll mögém. Egyikük sem emeli fel a fegyverét, de egyértelmű, mi a feladatuk.

Csendben haladunk. A rendszeres időközönként elhelyezett fáklyák sisteregnek-sziszegnek az őket érő vízcseppektől. A kunyhók közötti sáros utak cuppognak a lábunk alatt, és néha veszélyesen csúszósak, ahogy megpróbálok alkalmazkodni a hiányzó karomhoz. Senki sincs a közelben, de hangokat hallok a távolból. Nevetést. Halk zeneszót. Az enyhe emelkedőn valamivel feljebb faépületet látok, ami sokkal magasabb és hosszabb a többinél, körülötte rúdba akasztott fáklyák lobognak, belülről pedig fény ömlik ki. Caten bármely toronymagas építészeti csodájához képest csupán pajtának tűnik, jelenlegi környezetében azonban figyelemre méltó. Szerintem ez lehet a vidámság forrása.

